**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Φεβρουαρίου 2023, ημέρα Πέμπτη και ώρα 15.15΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας» (4η συνεδρίαση- β΄ ανάγνωση).

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, συνεχίζουμε την επεξεργασία και εξέταση του σχεδίου νόμου του υπουργείου πολιτισμού και αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας». Σήμερα, έχουμε την τέταρτη συνεδρίαση, με τη δεύτερη ανάγνωση του σχεδίου νόμου.

Το λόγο έχει ο κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε. Συζητώντας σήμερα, κατά τη δεύτερη ανάγνωση του νομοσχεδίου «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας», θα ήθελα να αναφέρω ότι πρόκειται, πράγματι, για ένα νομοσχέδιο, που εκσυγχρονίζει και εξορθολογίζει, με τις απαιτούμενες διαρθρωτικές τροποποιήσεις, την αθλητική νομοθεσία, εξασφαλίζοντας τη συνοχή της και εξελίσσοντας την αθλητική μεταρρύθμιση.

Θεωρώ ότι όλες αυτές τις ημέρες, που επεξεργαζόμαστε το αθλητικό νομοσχέδιο, έχει γίνει ένας διεξοδικός διάλογος, με ανταλλαγή απόψεων, με εντιμότητα και καλές προθέσεις από όλες τις πλευρές, όπως άλλωστε συμβαίνει, τις περισσότερες φορές, όταν πρόκειται για αθλητικά νομοσχέδια και αυτό, διότι όλοι μας, κοινοβουλευτικές δυνάμεις και φορείς, έχουν κοινό στόχο την ανανέωση, το νοικοκύρεμα, τη βελτίωση του θεσμικού πλαισίου και την εξυγίανση του ελληνικού αθλητισμού. Διότι οφείλουμε όλοι μας να κάνουμε τα πράγματα έτσι, ώστε να μπει ο ελληνικός αθλητισμός και η Ελλάδα στο κάδρο των μεγάλων δυνάμεων του χώρου. Το οφείλουμε στις νέες γενιές να δημιουργήσουμε και πάλι τις συνθήκες, ώστε ο αθλητισμός να γίνει ένας βασικός συντελεστής παιδείας, υγείας, πολιτιστικής εξύψωσης, υγιούς ψυχαγωγίας και συναδέλφωσης. Ένας χώρος, που θα καλλιεργείται το ήθος και το φίλαθλο πνεύμα.

Από τους αρχαίους αγώνες και την εισαγωγή της γυμναστικής στην εκπαίδευση, έως τα αθλητικά σωματεία, τα σπορ και τους σύγχρονους Ολυμπιακούς Αγώνες, ο αθλητισμός αποτελεί διαχρονικό δομικό στοιχείο του ελληνικού πολιτισμού, συνδυάζοντας στοιχεία όπως η κοινωνικότητα, ο εθελοντισμός και η ψυχαγωγία. Ο αθλητισμός προβάλλει πρότυπα βίου και συμπεριφοράς, ενώ ταυτόχρονα διαμορφώνει στάσεις και αντιλήψεις, ως προς το σώμα.

Καθώς το παιδί μεγαλώνει δέχεται όλο και περισσότερες επιδράσεις στο χαρακτήρα του από τον αθλητισμό, αναπτύσσει το αίσθημα της συνεργασίας και της συλλογικότητας, ενώ, παράλληλα, μαθαίνει να σέβεται το συμπαίκτη του, αλλά και τον αντίπαλο του. Αντίθετα, η έλλειψη κινήτρων οδηγεί, τις περισσότερες φορές, τη νεολαία στην καταδίκη μιας ζωής, χωρίς ιδέες και στόχους. Ο αθλητισμός από την άλλη είναι μια συνεχής έμπνευση, που αναζητά το ιδεώδες, μέσω του έντιμου συναγωνισμού, με αντίπαλο, που είναι σύντροφος στο παιχνίδι και την περιπέτεια. Υιοθετεί την ευγενή άμιλλα, μένοντας συγκροτημένος στη χαρά της νίκης και αποδέχεται την ήττα, σαν κίνητρο βελτίωσης και αυτοκριτικής.

Για όλους αυτούς τους λόγους, για χάρη των παιδιών μας, οφείλουμε να εργαστούμε όλοι για την καθιέρωση της διαφάνειας, της αξιοκρατίας και των ίσων ευκαιριών, στα οποία θα συντελέσει οπωσδήποτε η απλούστευση και ο εκσυγχρονισμός των μηχανισμών και των διαδικασιών, που διέπουν διάφορα ζητήματα. Είναι ένας δρόμος δύσκολος, αλλά πιστεύω ότι έχουν γίνει πολύ σημαντικά βήματα από τη σημερινή Κυβέρνηση, με στόχο την ολοκλήρωση της αθλητικής μεταρρύθμισης. Η μεταρρυθμιστική αυτή προσπάθεια έχει ξεκινήσει με το νομοσχέδιο, σχετικά με την αναμόρφωση του θεσμικού πλαισίου των αρχαιρεσιών των αθλητικών φορέων, με τις ρυθμίσεις, αναφορικά με το μητρώο αθλητικών σωματείων και το μητρώο αθλητικών υποδομών, ενώ ακολούθησαν τα νομοσχέδια για την αντιμετώπιση των χειραγωγημένων αγώνων, την καταπολέμηση του ντόπινγκ, την οπαδική βία και τη χρηστή διακυβέρνηση στον αθλητισμό. Δεν πρέπει, άλλωστε, να λησμονηθεί όλη η προσπάθεια, που έχει γίνει, για τη συντήρηση και την αξιοποίηση των αθλητικών υποδομών της χώρας και για εκσυγχρονισμό του ελληνικού αθλητισμού.

Ολοκληρώνοντας, λοιπόν, την επεξεργασία του σημερινού νομοσχεδίου, επιβάλλεται να ανακεφαλαιώσουμε μερικά από τα βασικότερα σημεία του, επισημαίνοντας ότι οι διατάξεις του στοχεύουν στην απλοποίηση σχετικών διαδικασιών και στη βέλτιστη εξυπηρέτηση των αθλητών.

Τα 27 άρθρα του νομοσχεδίου αφορούν μεταξύ άλλων τα εξής: Τον εξορθολογισμό της συστέγασης ερασιτεχνικών σωματείων με εμπορικές επιχειρήσεις, την αποσαφήνιση συγκρότησης και λειτουργίας των επιτροπών δεοντολογίας των αθλητικών ομοσπονδιών, τον προσδιορισμό ότι κρατική χρηματοδότηση προς τις αθλητικές ομοσπονδίες νοούνται τόσο η τακτική ετήσια επιχορήγηση τους όσο και η ενίσχυσή τους από το μόνιμο μηχανισμό χρηματοδότησης, μέσω της φορολογίας των κερδών των παικτών των τυχερών παιγνίων, την ένταξη στο επίπεδο προπονητών αθλήματος α΄ επιπέδου και των προπονητών των αθλητών εκείνων, που κατέκτησαν συγκεκριμένες διακρίσεις, την εναρμόνιση της διαδικασίας ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών, με τα άρθρα περί υπαγωγής της οικονομικής δραστηριότητας, σε διαδικασία προηγούμενης γνωστοποίησης, την αντιμετώπιση του φαινομένου πρόσκαιρων και περιστασιακών εισαγωγών αλλοδαπών αθλητών, καθώς απαιτείται επιπλέον να μην είναι εγγεγραμμένοι ταυτόχρονα σε αθλητικό σωματείο άλλου κράτους - μέλους της Ευρωπαϊκής Ένωσης ή τρίτης χώρας, την εξομοίωση της μισθολογικής κατάταξης των κωφών Ολυμπιονικών με εκείνη των Παραολυμπιονικών, τη δυνατότητα σωματείων και φορέων τοπικής αυτοδιοίκησης να διοργανώνουν δρομικές δραστηριότητες, που δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας, χωρίς την άδειά της, τη θέσπιση κύρωσης, περί απαγόρευσης συμμετοχής της ανώνυμης αθλητικής εταιρείας σε αθλητικές διοργανώσεις, λόγω της μη κατάθεσης εγγυητικής επιστολής τράπεζας, την αυτοδίκαιη έκπτωση του υπαίτιου διοικητικού συμβουλίου του υπόχρεου αθλητικού φορέα, εφόσον δεν καταχωρεί ή επικαιροποιεί τα στοιχεία στο μητρώο φορέων του Υφυπουργείου Αθλητισμού, στις προβλεπόμενες προθεσμίες, τον εκσυγχρονισμό του πλαισίου, που διέπει τα προγράμματα άθλησης για όλους και τις εκδηλώσεις άθλησης για όλους, τα διαδικαστικά ζητήματα σύστασης και λειτουργίας του Ινστιτούτου Επιμόρφωσης Αθλητικών Στελεχών, τη θωράκιση του διάφανου και με αντικειμενικά κριτήρια συστήματος αξιολόγησης αθλητικών ομοσπονδιών «ΧΙΛΩΝ», με απώτερο στόχο, τη βελτιστοποίηση των διαδικασιών για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού, η οποία θα καθορίζεται, στη βάση αντικειμενικών δεδομένων, σύμφωνα με τις γενικές αρχές του Συμβουλίου της Ευρώπης, για την καλύτερη διακυβέρνηση στον αθλητισμό.

Επίσης, τη χρησιμοποίηση πετρελαίου θέρμανσης στα κολυμβητήρια αθλητικών εγκαταστάσεων του Δημοσίου, των Οργανισμών Τοπικής Αυτοδιοίκησης και των Νομικών Προσώπων Δημοσίου και Ιδιωτικού Δικαίου, που εποπτεύονται από το Υφυπουργείο Αθλητισμού, για την απρόσκοπτη λειτουργία των κολυμβητηρίων.

Κλείνοντας, θα ήθελα να τονίσω ότι με τις αξιολογούμενες διατάξεις, που εισάγονται οι απαιτούμενες νομοθετικές ρυθμίσεις, που εξασφαλίζουν τη συνοχή της αθλητικής νομοθεσίας και την απελευθέρωση συγκεκριμένων διαδικασιών από δυσλειτουργίες και διοικητικές αγκυλώσεις. Έτσι, θεμελιώνεται ένα νέο πιο ασφαλές και πιο συμπαγές τοπίο, που δίνει τη δυνατότητα να αναδειχθούν οι θετικές και αναπτυξιακές δυνάμεις του ελληνικού αθλητισμού. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε.

Τον λόγο έχει ο κ. Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ (Εισηγητής της Μειοψηφίας):** Σας ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο, το ανέφερα κατά τη συζήτηση της πρώτης ανάγνωσης και εν συνεχεία το επεσήμαναν σχεδόν όλοι οι συνάδελφοι της Αντιπολίτευσης, χαρακτηρίζεται από μια αποσπασματικότητα, έλλειψη συνοχής, καθώς, πρόκειται για μια συρραφή τροπολογιών, που έρχονται να ολοκληρώσουν μια πρακτική, που απέχει πολύ από τα διεθνή πρότυπα καλής νομοθέτησης.

Δεν αναφέρθηκα τυχαία στην πολυνομία, κατά την πρώτη τοποθέτηση μου. Επτά νόμοι, δεκάδες τροπολογίες, μέσα σε λιγότερο από τέσσερα χρόνια, δεν είναι κάτι, για το οποίο ο Υπουργός μπορεί να επαίρεται. Η πολυνομία θεωρείται ένδειξη κακής νομοθέτησης, καθώς προσιδιάζει σε νομοθετικά παραθυράκια και αλληλοκαλυπτόμενες διατάξεις και τελικά ασάφειες, που έχουν, ως στόχο, την εξυπηρέτηση συγκεκριμένων συντεχνιακών και επιχειρηματικών συμφερόντων.

Το τόνισε και ο Νομικός Σύμβουλος του ΣΕΓΑΣ, αν δεν κάνω λάθος, εχθές. Η ασφάλεια δικαίου δεν είναι μια αόριστη έννοια για εμάς, αλλά υποχρέωση της πολιτείας και της χρηστής δημόσιας διοίκησης. Επί των ημερών σας, η έννοια της ασφάλειας δικαίου, στο χώρο του αθλητισμού, εξαφανίστηκε, για να μην πω ότι έγινε ένα σύντομο ανέκδοτο. Σχεδόν κάθε μήνα, κάτι άλλαζε στο αθλητικό νομικό πλαίσιο. Αναφέρω ενδεικτικά και θα περιοριστώ σε αυτό, γιατί θα χρειαζόταν χρόνος, για να απαριθμήσω όλες τις παρατάσεις, αλλαγές, προθεσμίες, για να καλυφτεί, πολλές φορές, το μπάχαλο, το οποίο είχε δημιουργηθεί, με το μητρώο, τις ανακατανομές στα ποσά των επιχορηγήσεων, που οδήγησαν, μεταξύ άλλων και στην επ’ αόριστον αναστολή του πρωταθλήματος της Super League 2.

Και εδώ, δεν μπορώ να μην εκφράσω την έκπληξή μου για το πόσο εύκολα χθες, κατά τη συζήτηση, κύριε Υπουργέ, της Επίκαιρης Ερώτησης του κ. Μάρκου, απαξιώσατε τις διοικήσεις των ομάδων, κάνοντας λόγο για εκβιασμούς, παράλογη συμπεριφορά και ακρότητες, γεγονός που δείχνει ότι δεν έχετε να αντιπαραβάλετε, προφανώς, άλλα επιχειρήματα. Επιλέγετε τη σύγκρουση με τη σούπερ Super League 2, αφενός για να δικαιολογήσετε τη μεταφορά των χρημάτων από αυτό το πρωτάθλημα σε άλλες διοργανώσεις και αφετέρου, βεβαίως, εν όψει προεκλογικής περιόδου, να κάνετε μια επίδειξη δύναμης.

 Επιστρέφοντας στο περιεχόμενο του υπό συζήτηση νομοσχεδίου, η πρώτη ανάγνωση και η ακρόαση των φορέων επιβεβαίωσαν αυτές τις ανησυχίες, αλλά και τις ενστάσεις, αλλά και την κριτική μας, ότι εμπεριέχει, σε μεγάλο βαθμό, εξυπηρετήσεις της τελευταίας στιγμής, αλλά και διορθωτικές παρεμβάσεις, που είναι αποτέλεσμα αυτής της νομοθετικής ανασφάλειας, που δημιούργησε η πολυνομία.

Υπάρχουν και κάποιες θετικές παρεμβάσεις – κι αυτό για να μη λέει ο Υπουργός ότι σας κάνουμε μόνο κριτική και δεν αναφέρουμε τα θετικά. Αναφέρομαι στο άρθρο 24, που αφορά τη χρήση πετρελαίου θέρμανσης των κολυμβητικών δεξαμενών, για τη μείωση του κόστους, όμως θα μου επιτρέψετε να πω ότι και αυτό έγινε πολύ αργά. Αυτή η περίοδος του μεγάλου κόστους των σωματείων, αλλά και των δήμων, πέρασε.

Θετική είναι και η διάταξη για τους κωφούς Ολυμπιονίκες, όπως και η ψηφιακή κάρτα υγείας, αλλά και πάλι δεν μπορώ να μην πω ότι αργήσαμε. Κι εσείς ο ίδιος είπατε προχθές, θα δείτε - και δεν το κατάλαβα πολύ καλά κι εγώ και νομίζω και οι άλλοι - πώς θα γίνει μετά από την συνάντηση, που είχατε, με τον κύριο Πιερρακάκη.

Η περίφημη Ελλάδα 2.0. προχωράει, με βήματα χελώνας, σε μια εποχή, που η τεχνολογία εξελίσσεται ραγδαία και, σε κάθε περίπτωση, προτείνουμε, κύριε Υπουργέ, να προβλέψετε - το είπε και χτες ο κύριος Μάρκου- τη δυνατότητα θεώρησης της κάρτας υγείας και από καρδιολόγους, αλλά και από εξειδικευμένους παθολόγους και πνευμονολόγους, με γνώσεις καρδιολογίας, ώστε να μην επιβαρύνονται με επιπλέον κόστη τα σωματεία και οι αθλητές της επαρχίας.

Στο άρθρο 3, που αφορά την Ομοσπονδία του Τριάθλου, νομίζω ότι προέκυψε, πέραν πάσης αμφιβολίας, ότι πρόκειται πλέον περί φωτογραφικής διάταξης, ώστε να επανέλθει αναβαθμισμένη μια προβληματική Ομοσπονδία, που έχει εκπέσει. Κατανοούμε, βέβαια, ότι σε κάποια αθλήματα η συμμετοχή των αθλητών, άνω των 35, στις διοικήσεις είναι μια συζήτηση, που μπορεί, υπό προϋποθέσεις, να έχει νόημα, αλλά μόνο μέσα σε ένα συνολικό πλαίσιο και κυρίως κατόπιν διαβούλευσης με όλες τις ομοσπονδίες και όχι μια αποσπασματική πρόβλεψη, με ισχυρές ενδείξεις φωτογραφικής διάταξης, όπως αυτή.

Επιμένουμε να αποσύρετε, έστω και την τελευταία στιγμή, το άρθρο 4, που προβλέπει τη συστέγαση αθλητικών σωματείων με επιχειρήσεις. Το επισήμαναν όλοι οι συνάδελφοι, δεν είναι δυνατό να συγχέεται, ειδικά στο χώρο του αθλητισμού, με κανέναν τρόπο η λειτουργία εξ ορισμού μη κερδοσκοπικών σωματείων με επιχειρηματικές δραστηριότητες. Θα δημιουργήσει περισσότερα προβλήματα από αυτά, που ισχυρίζεστε ότι πάει να λύσει. Θα δημιουργήσει και τριβές και αντιδικίες, μεταξύ των σωματείων, με τη δημιουργία περαιτέρω προβλημάτων και στο μητρώο, καθώς η μία ομάδα θα στρέφεται προς την άλλη, κατηγορώντας την ότι λειτουργεί ως επιχείρηση. Πρέπει να το δείτε.

Σας καλούμε, επίσης, να δείτε, με μια νομοτεχνική βελτίωση, στο άρθρο 5, προβλέποντας έναν αδιάβλητο τρόπο επιλογής των μη εν ενεργεία δικαστικών στις επιτροπές δεοντολογίας των ομοσπονδιών, το είπα και στην πρώτη ανάγνωση. Αφού είναι μια θετική πρόβλεψη, όπως είπαν και όλοι οι συνομιλητές, κάντε την και σωστά. Εμείς αυτό προτείνουμε, για να μην αφήσετε και εδώ σκιές, περί εξυπηρετήσεων αιτημάτων της τελευταίας στιγμής.

Είναι εξαιρετικά προβληματικό αυτό, που κάνετε, με το άρθρο 6, κύριε Υπουργέ. Δεν φτάνει, που συμπεριλαμβάνετε την επιχορήγηση των σωματείων και των ομοσπονδιών από τη φορολόγηση του «ΣΤΟΙΧΗΜΑΤΟΣ» στην κρατική επιχορήγηση, αθετώντας ακόμα και τις δικές σας ρητές δεσμεύσεις, ότι θα έχει το χαρακτήρα έκτακτης επιπλέον στήριξης, έρχεστε να το κάνετε ακόμα πιο περίπλοκο, θα έλεγα, δυσλειτουργικό, αλλά και άδικο, συνδέοντάς το με το εργασιακό καθεστώς των εργαζομένων στις ομοσπονδίες, δημιουργώντας έτσι εργαζόμενους δύο ταχυτήτων, ανάλογα με τα ίδια έσοδα κάθε ομοσπονδίας κάθε έτος. Εδώ κι αν έχουμε την επιτομή της ανασφάλειας δικαίου και της κακής νομοθέτησης.

Εμείς επιμένουμε και είναι δέσμευσή μας για τη θεσμοθέτηση ενός μόνιμου μηχανισμού στήριξης του ελληνικού αθλητισμού, μέσω της φορολόγησης των κερδών του «ΣΤΟΙΧΗΜΑΤΟΣ», με όρους δίκαιης αναδιανομής και στήριξης του ερασιτεχνικού αθλητισμού. Δικαιοσύνη παντού, δικαιοσύνη στον αθλητισμό, είναι η δική μας πάγια θέση και δέσμευση.

Όσον αφορά τη μείωση του κατώτατου μισθού των προπονητών στα 150 ευρώ, στα νησιωτικά σωματεία, κατανοούμε την αναγκαιότητα, αλλά απαντάτε στο πρόβλημα, θεωρούμε, με λάθος τρόπο. Θα μπορούσατε να λύσετε το πρόβλημα, επιχορηγώντας τα νησιωτικά - πολλοί συνάδελφοι πρότειναν και τα ορεινά, όπως και εγώ - σωματεία με μεγαλύτερα ποσά, μέσω του μεταφορικού ισοδύναμου. Σε αυτό το σημείο, δράττομαι της ευκαιρίας να αναφερθώ στον αείμνηστο συνάδελφό μας, Νεκτάριο Σαντορινιό, και να υπενθυμίσω στους συναδέλφους μας όλους την αξία αυτής της οραματικής μεταρρύθμισης, που κατάφερε να πετύχει ο Νεκτάριος Σαντορινιός, ως Υπουργός της Κυβέρνησης του ΣΥΡΙΖΑ – και αναφέρομαι στο μεταφορικό ισοδύναμο, το οποίο, δυστυχώς, η Κυβέρνηση Μητσοτάκη, αντί να ενισχύσει, εν μέσω ενεργειακής κρίσης, το εγκατέλειψε.

Μισή φράση για το άρθρο 14, σχετικά με τη διευκόλυνση της διοργάνωσης και αδειοδότησης δρομικών αθλητικών δραστηριοτήτων.

Σας καλούμε εδώ να ακούσετε τις προτάσεις του ΣΕΓΑΣ και σε συνεννόηση να τις κάνετε αποδεκτές.

Η επιβολή ποινής έκπτωσης διοικητικού συμβουλίου σωματείου, που εισάγεται με το άρθρο 18, για μη καταχώρηση στοιχείων στο μητρώο, αναδείχθηκε, ως άκρως προβληματική από όλες τις πλευρές, ως θέμα μείζονος σημασίας. Παρεμβαίνετε ωμά και καταργείτε κάθε έννοια αυτοδιοίκησης και αυτονομίας των σωματείων η διοίκηση των οποίων θα εκπίπτει αυτομάτως, εξαιτίας μιας εκπρόθεσμης γραφειοκρατικής υποχρέωσης. Σας καλούμε να το δείτε, να το αποσύρετε, να αλλάξετε κάτι. Έχουμε χρόνο και την επόμενη εβδομάδα.

Θα ήθελα να κλείσω την ομιλία μου κύριε Πρόεδρε, με τα ΠΑγΟ (εγκεκριμένα Προγράμματα Άθλησης για Όλους), για τα οποία εμείς ως, ΣΥΡΙΖΑ - Προοδευτική Συμμαχία, έχουμε ένα ιδιαίτερο ενδιαφέρον, καθώς αφορά το μαζικό αθλητισμό, ο οποίος αποτελεί για μας την κορωνίδα του αθλητισμού, ως κοινωνικό φαινόμενο και αγαθό. Ένας πετυχημένος θεσμός, που έδωσε σε χιλιάδες ελληνόπουλα, τα τελευταία 40 χρόνια, τη δυνατότητα άθλησης και συμμετοχής τους σε αθλητικές διοργανώσεις, που, υπό άλλες συνθήκες, δεν θα είχαν. Σήμερα, φτάσαμε στο σημείο μια οικογένεια να πρέπει να πληρώνει παράβολα από το υστέρημά της, εξωφρενικά, άκουσα χθες στη συζήτηση, ακούστηκαν κάποια παραδείγματα με την Κολυμβητική Ομοσπονδία ή και άλλες, όπου ειλικρινά δεν ξέρω πώς μια οικογένεια θα μπορέσει να ανταπεξέλθει σε αυτό το επιπλέον κόστος.

 Για να κλείσω, με το παρόν νομοσχέδιο, παραδίδετε το μαζικό αθλητισμό σε ιδιωτικά συμφέροντα, παρέχετε σε ιδιώτες τη δυνατότητα δωρεάν χρήσης των δημοσίων αθλητικών εγκαταστάσεων και τους δίνετε από πάνω και τη δυνατότητα κρατικής επιχορήγησης. Εμείς δεν έχουμε πρόβλημα, με την υγιή επιχειρηματική δραστηριότητα και το ξεκαθαρίζω, αλλά οι ιδιώτες στον αθλητισμό πρέπει να επιχειρούν με τα δικά τους μέσα και όχι με τις υποδομές και τα χρήματα του ελληνικού λαού. Ο μαζικός αθλητισμός αφορά δημόσιες πολιτικές, καθώς αποτελεί, αφενός υποχρέωση της πολιτείας και αφετέρου κοινωνικό αγαθό και δικαίωμα του κάθε πολίτη. Ευχαριστώ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Προέδρος της Επιτροπής):** Ευχαριστώ, κύριε Μωραΐτη, καθώς δεν αφορά το υπό συζήτηση νομοσχέδιο, νομίζω μπορώ να σχολιάσω το θέμα για το μεταφορικό ισοδύναμο. Νομίζω ότι όχι μόνο δεν εγκαταλείφθηκε, αλλά επεκτάθηκε, το 2021 και στην Κρήτη, αν δεν κάνω λάθος. Άρα, νομοθετήθηκε. Δεν το αμφισβήτησα αυτό, αλλά είπατε ότι εγκαταλείφθηκε και επεσήμανα ότι όχι απλώς δεν εγκαταλείφθηκε, αλλά επεκτάθηκε και στην Κρήτη, που δεν ήταν στην αρχή.

 Συνεχίζουμε με τον Ειδικό Αγορητή του Κινήματος Αλλαγής, τον κ. Κωνσταντόπουλο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κύριε Υπουργέ, κυρίες και κύριοι συνάδελφοι, ολοκληρώνεται, σήμερα, στην Επιτροπή μας, η συζήτηση του νομοσχεδίου για τον αθλητισμό. Ενός νομοσχεδίου, που στο σύνολό του, συμπληρώνει και τροποποιεί ήδη υφιστάμενες διατάξεις στον αθλητικό νόμο.

 Μάλιστα και εσείς, κύριε Υπουργέ, αναφέρετε ότι ο ν.2725/1999, μετρά 24 χρόνια ζωής και συνεπώς χρειάζονται αλλαγές. Οι αλλαγές, όμως, αυτές θα σημειώσω εγώ θα πρέπει κάποια στιγμή να ενταχθούν και σε μια ολοκληρωμένη νομοθετική πρόταση, εκ μέρους του Υπουργείου, δηλαδή, να μην αντιμετωπίζονται, αποσπασματικά. Μόνο έτσι, θα υπάρξει εκσυγχρονισμός του θεσμικού πλαισίου του αθλητισμού.

 Αγαπητοί συνάδελφοι, το παρόν νομοσχέδιο εμπεριέχει, όπως είπα, αρκετές διορθώσεις στην υφιστάμενη αθλητική νομοθεσία, που επιλύουν προβλήματα, όπως ακούσαμε και από τους φορείς. Υπάρχουν, όμως και διατάξεις, που εγείρουν αντιρρήσεις, τις οποίες θα πρέπει να επανεξετάσετε, κύριε Υπουργέ, σύντομα.

Στο άρθρο 3, για το Τρίαθλο, δεν είναι σαφές, γιατί πρέπει να ενταχθεί στην ειδική κατηγορία, ως προς τη συμμετοχή των αθλητών στη διοίκηση, προκειμένου το άθλημα να αναπτυχθεί. Μάλιστα, δεν μας έχει διευκρινίσει επίσης, γιατί δίνετε την αναδρομική ισχύ στη ρύθμιση. Ποιος είναι ο στόχος, λοιπόν; Απαντήστε.

 Στο άρθρο 4, για τη στέγαση σωματείων με εμπορικές επιχειρήσεις. Αναφέρατε ότι έτσι δίνεται λύση σε σωματεία της επαρχίας, που συχνά συστεγάζονται με αναψυκτήρια. Αν λοιπόν, είναι αυτό το πρόβλημα, θα πρέπει να κάνετε πιο ειδική ρύθμιση, διότι όπως έχει σήμερα το άρθρο, υπάρχει ο κίνδυνος η ρύθμιση τελικά να ευνοήσει την απόκρυψη εμπορικών σκοπών, την απόκρυψη επίσης συνεργασίας επιχειρήσεων και σωματείων.

 Τώρα, για τις Επιτροπές δεοντολογίας των Ομοσπονδιών, όπως σημείωσα και στις προηγούμενες συνεδριάσεις, είναι αναγκαίο αυτές, φυσικά, να λειτουργήσουν. Το Υπουργείο, επομένως, πρέπει να δώσει λύση, εφόσον είναι αδύνατη η συγκρότηση με δικαστές. Η ρύθμιση, λοιπόν, είναι προς τη σωστή κατεύθυνση. Το ακούσαμε, άλλωστε και από τους φορείς. Εδώ, ωστόσο, θα ήθελα να σημειώσω ότι θα μπορούσατε να εξειδικεύσετε τα κριτήρια για την επιλογή προσώπων, ώστε να υπάρχουν εγγυήσεις ανεξαρτησίας και φυσικά εγγυήσεις διαφάνειας.

Έρχομαι στο θέμα. Είναι ένας κλάδος, κύριε Υπουργέ, που έχουμε κατ’ επανάληψη τονίσει – καθένας με τις δικές του απόψεις – ότι δεν μπορεί να βιώνει την εργασιακή ανασφάλεια και ιδιαίτερα την ανασφάλιστη εργασία, το γνωρίζετε πολύ καλά. Ακούσαμε και στην ακρόαση φορέων ότι οι άνθρωποι αυτοί καλούνται να εργαστούν σε χώρους, θα έλεγα απαρχαιωμένους, με απαρχαιωμένες υποδομές, και είναι κάτι, που πρέπει να μας προβληματίζει όλους, γιατί δεν γίνεται μόνο σήμερα, έχει και παρελθόν, έχει παρόν, θα έχει και μέλλον. Άρα, τουλάχιστον, ας ενδιαφερθούμε για το παρόν και το μέλλον.

Όσον δε αφορά το νομοσχέδιο, θεσπίζοντας ειδικές διατάξεις στους προπονητές, σε Σωματεία Νησιωτικών Περιοχών, δίνεται εδώ η δυνατότητα στα σωματεία αυτά, για απασχόληση προπονητών γ΄ επιπέδου, αλλά και απασχόληση προπονητών, με διαφορετικό καθεστώς εργασίας, σε σχέση με την υπόλοιπη Ελλάδα. Με τρίμηνες, δηλαδή, αντί για εξάμηνες συμβάσεις εργασίας και με ελάχιστη αμοιβή 150, αντί 250 ευρώ.

Γνωρίζουμε ότι αποτελεί αίτημα των σωματείων και ακούσαμε τους φορείς να είναι θετικοί. Όμως εδώ, αγαπητοί συνάδελφοι, για να στηρίξουμε τους αθλητικούς φορείς σε απομακρυσμένες περιοχές της χώρας μας, όπως ειπώθηκε από πολλούς, κύριε Υπουργέ, περιμέναμε να φέρετε μια ρύθμιση, που θα στηρίζει τα σωματεία μας, σε νησιωτικές ή ορεινές περιοχές, με τρόπο μόνιμο, αλλά και θα στηρίζουν και τα δικαιώματα των προπονητών. Διότι, η μείωση της ελάχιστης αμοιβής τους ή του χρόνου απασχόλησής τους δεν είναι λύση. Είναι, θα έλεγα, πισωγύρισμα και υποβάθμιση των προπονητών, υποβαθμίζει **το** γυμναστών προπονητών, επιστημόνων προπονητών. Και μάλιστα, σε μια εποχή, που μαστίζεται από ακρίβεια και ενεργειακή κρίση στην κοινωνία.

Περαιτέρω τώρα, όσον αφορά τις διατάξεις για τους προπονητές αθλητών, που έλαβαν διακρίσεις, καθώς και τις ρυθμίσεις για τους Έλληνες Ολυμπιονίκες κωφούς ή για διακρίσεις των αθλητών, λόγω της πανδημίας, οι ρυθμίσεις είναι θετικές και λέμε ναι. Θετικές επίσης είναι οι διατάξεις για τους αλλοδαπούς αθλητές και την ψηφιακή κάρτα του αθλητή, αλλά και για τα κολυμβητήρια, που θα χρησιμοποιούν πετρέλαιο θέρμανσης. Μια πολύ σημαντική ρύθμιση, έστω και με καθυστέρηση, εν μέσω μάλιστα της ενεργειακής κρίσης.

Τέλος, στο θέμα των γυμναστηρίων. Τόνισα και χθες στη συζήτηση επί των άρθρων ότι η υπαγωγή των γυμναστηρίων στο καθεστώς της γνωστοποίησης απλοποιεί τις διαδικασίες. Ακούσαμε ότι και οι φορείς είναι θετικοί στη ρύθμιση. Θα σημειώσω, όμως, ότι πρέπει να ληφθεί μέριμνα, ώστε να διασφαλίζεται η ασφάλεια και η καταλληλότητα των χώρων, χωρίς τούτο να υπόκειται απλώς σε κάποιον μεταγενέστερο έλεγχο. Επίσης, απαιτούνται έλεγχοι συνεχείς, ώστε να καταπολεμάται η παράνομη δραστηριότητα, στο χώρο της άθλησης.

Έρχομαι στο άρθρο 12, στο πρόγραμμα «Άθληση για όλους». Στη συζήτηση επί των άρθρων, σας πρότεινα συγκεκριμένες βελτιώσεις στο άρθρο αυτό. Διορθώσεις τόσο για τη χρηματοδότηση των φορέων, όσο και για τους εργαζόμενους στο πρόγραμμα. Πιο συγκεκριμένα, αναφορικά με το ύψος της χρηματοδότησης, θα πρέπει να ληφθεί υπόψη ότι οι φορείς προέρχονται από δύο χρόνια πανδημίας, η δε αμοιβή του προσωπικού και ιδίως των γυμναστών είναι εξαιρετικά δύσκολο, έως πρακτικά αδύνατο, να μπορεί να καλυφθεί από το αντίτιμο, που δίνουν οι αθλούμενοι. Διότι εδώ, κύριε Υπουργέ, υπάρχουν σημαντικότατα λειτουργικά έξοδα. Καμία εξήγηση, ωστόσο, δεν έχει δοθεί επίσης για τη μη προσμέτρηση της εργασίας αυτής, ως προϋπηρεσία των εργαζομένων. Σας καλούμε, έστω και τώρα, να αποδεχθείτε την πρότασή μας και να προσμετράται η εργασία αυτή, ως προϋπηρεσία.

Τέλος, στο άρθρο 14, καταργείτε τη διαδικασία πιστοποίησης από τη Γενική Γραμματεία Αθλητισμού των φορέων διοργάνωσης δομικών αθλητικών δραστηριοτήτων, με στόχο την αποφυγή της γραφειοκρατίας. Ακούσαμε στην ακρόαση των φορέων τις σοβαρές επιφυλάξεις του ΣΕΓΑΣ. Πρέπει να τηρούνται οι προδιαγραφές ασφαλείας και να υπάρχει υπεύθυνος για τις αθλητικές δρομικές δραστηριότητες, χωρίς τη μεσολάβηση του ΣΕΓΑΣ, ο οποίος, επί έτη, συνεργάζεται με την Αστυνομία, αλλά και με την τοπική αυτοδιοίκηση.

Πολύ φοβάμαι ότι θα δημιουργηθούν κίνδυνοι για τους συμμετέχοντες, αλλά και αναστάτωση στο κλείσιμο των δρόμων. Περαιτέρω στα θέματα του μητρώου και στη νέα ρύθμιση, που φέρνετε, εξαρχής, σας έχουμε τονίσει ότι το μητρώο πρέπει να λειτουργεί σωστά και είναι χρήσιμο εργαλείο για την πολιτεία και τους πολίτες.

Η αυτοδίκαιη έκπτωση, όμως, της διοίκησης σωματείων, λόγω μη κατοχύρωσης στο μητρώο ή λόγω εκπρόθεσμης ενημέρωσης των στοιχείων, είναι υπερβολικά αυστηρή και μάλιστα επέρχεται, χωρίς να έχει μεσολαβήσει η κρίση οποιουδήποτε διοικητικού οργάνου. Η ρύθμιση, λοιπόν, θα οδηγήσει στα αντίθετα αποτελέσματα και σε μεγαλύτερη αναστάτωση τους αθλητικούς φορείς. Η δε προθεσμία, που δίνετε, είναι ελάχιστη και θα πρέπει να ξαναδείτε τη ρύθμιση.

Κλείνω με το σύστημα «ΧΙΛΩΝ». Κύριε Υπουργέ, εισάγετε ένα σύστημα αξιολόγησης των σωματείων, το οποίο συνδέεται με τον καθορισμό του ύψους της ετήσιας επιχορήγησης. Μια διάταξη, όμως, που δημιουργεί πολλά προβλήματα, διότι, ουσιαστικά, αφήνει όλη την ουσία της ρύθμισης στην Υπουργική Απόφαση, που θα εκδοθεί. Τα κριτήρια για τον προσδιορισμό των επιχορηγήσεων τίθενται στο νόμο, με τρόπο γενικό και πρόχειρο. Αναφέρονται το μέγεθος, η δραστηριότητα, οι διακρίσεις, η διακυβέρνηση, χωρίς κανέναν περιορισμό και προσδιορισμό.

Ωστόσο, κύριε Υπουργέ, η διαδικασία της αξιολόγησης πρέπει να έχει μια σαφή και όχι περιγραφική και αόριστη αποτύπωση στο νόμο. Πρέπει τα κριτήρια να περιγράφονται αναλυτικά και να υπάρχει διαβάθμιση. Να γνωρίζουν, δηλαδή, όλοι οι εμπλεκόμενοι πώς γίνεται η αξιολόγηση, ποιους ενδιαφέρει, ποιοι ελέγχονται και ποιοι αποφασίζουν και, φυσικά, πώς ελέγχονται οι αποφάσεις. Η ρύθμιση, λοιπόν, εδώ είναι ατελής και υπερβολικά αόριστη. Δεν βοηθάει, δηλαδή, τους αθλητικούς φορείς να γνωρίζουν πώς δεν μπορούν να προσδιοριστούν οι επιχορηγήσεις και μένουν σε αβεβαιότητα.

Ολοκληρώνοντας, αγαπητοί συνάδελφοι, το νομοσχέδιο προσπαθεί να επιλύσει διάφορα προβλήματα, συμπληρώνοντας διατάξεις. Εμπεριέχει, ωστόσο και διατάξεις, που αντί να στηρίξουν τους αθλητικούς φορείς και όλους τους εμπλεκόμενους στο χώρο του αθλητισμού, αναμένεται να δημιουργήσουν ακόμα μεγαλύτερα προβλήματα. Αναμένουμε, βέβαια, έστω και τώρα, να κάνετε τις προτάσεις μας αποδεκτές.

Θα ήθελα, ωστόσο, μια απάντηση για τα όσα συμβαίνουν στη Σούπερ Λιγκ 2. Η κόντρα, κύριε Υπουργέ, του Υπουργείου και της Σούπερ Λιγκ 2 δεν οδηγεί πουθενά. Υποβαθμίζει το άθλημα, δημιουργώντας απορίες, μεσούσης της αγωνιστικής περιόδου. Το «πινγκ-πονγκ» μεταξύ σας αφήνει πολλά ερωτηματικά για το άθλημα του ποδοσφαίρου και σίγουρα για το πρωτάθλημα της Σούπερ Λιγκ 2. Το ποιος θα υπερισχύσει είναι μια απορία. Αυτό εμάς δεν μας αφορά. Εμάς μας ενδιαφέρει να συνεχιστεί το πρωτάθλημα, να μη σταματήσει και, εν πάση περιπτώσει, οι όποιες διαφορές και κόντρες σας να συζητηθούν και, μέσα από το διάλογο, να βρεθεί λύση.

Τέλος, η φορολόγηση του «ΣΤΟΙΧΗΜΑΤΟΣ» είναι επιβεβλημένη προς όφελος των αθλημάτων, που, ουσιαστικά, είναι και το προϊόν του αντικειμένου. Δηλαδή, να αποδίδονται χρήματα, τα οποία δρουν και λειτουργούν προς όφελος του ποδοσφαίρου, του μπάσκετ, του βόλεϊ, δηλαδή, όλων αυτών των αθλημάτων, που εμπεριέχονται στο «ΣΤΟΙΧΗΜΑ». Κλείνοντας, να πω ότι υπάρχει χρόνος, μέχρι την εισαγωγή στην Ολομέλεια, να λάβετε υπόψιν τις προτάσεις μας και τις παρατηρήσεις μας και να τις αποδεχθείτε, έστω και στην Ολομέλεια. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.)**: Ευχαριστώ, κύριε Πρόεδρε. Νομίζω ότι αρκετά πράγματα ειπώθηκαν από την πλευρά μας, τουλάχιστον και στις προηγούμενες δύο συνεδριάσεις. Έχουμε την επιφύλαξη. Θα τοποθετηθούμε εκτενέστερα και στην Ολομέλεια. Αλλά επειδή η β΄ ανάγνωση πάντα αποτελεί και το ρεζουμέ μιας συζήτησης, που προηγήθηκε, στις προηγούμενες συνεδριάσεις της Επιτροπής, επιτρέψτε μου να αναλώσω αυτόν τον χρόνο, που μου δίνεται, στο γενικότερο ζήτημα για το πώς αντιλαμβανόμαστε τα ζητήματα του αθλητισμού, σήμερα. Ο αθλητισμός, το είπαμε και στις προηγούμενες συνεδριάσεις, από κοινωνικό αγαθό έχει γίνει ξεκάθαρα εμπορεύσιμο είδος, που το καταναλώνουν συστηματικά και μεθοδικά, μόνο όσοι μπορούν.

Και δεν λέμε να βάλεις ένα σορτσάκι και μία μπλούζα και να τρέχεις στον δρόμο και να κάνεις τζόκινγκ. Δεν φτάνει να θέλεις. Πρέπει και να έχεις όλα τα μέσα, το χρόνο, το κατάλληλο περιβάλλον, τις εγκαταστάσεις, τους πόρους, για να μπορέσεις να αθληθείς, με την πραγματική έννοια του όρου.

Το να ασχολείσαι, δηλαδή, με τον αθλητισμό, δεν είναι καθόλου μικροαστική συνήθεια, που λέμε, καμιά φορά, ούτε πολυτέλεια, ούτε και προνόμιο λίγων. Είναι κατ’ αρχήν κοινωνικό δικαίωμα, είναι κοινωνική ανάγκη, γιατί είμαστε κοινωνικά όντα και προφανώς υπάρχει και η σωματική ανάγκη να μπορείς να προασπίσεις την υγεία σου. Ενώ παράλληλα, μέσω του αθλητισμού, διαμορφώνονται συνειδήσεις και διαπαιδαγωγείται και η νεολαία, κυρίως.

Γι’ αυτό εμείς, ως Κ.Κ.Ε., αγωνιζόμαστε, για να διασφαλίσουμε την υγεία του ανθρώπου, των εργαζομένων, πριν απ’ όλα, μέσω του αθλητισμού. Να διαμορφώσουμε μια προσωπικότητα, που έχει να κάνει με την αγωνιστικότητα, με τον καθημερινό αγώνα της επιβίωσης της, δηλαδή και την ανύψωση του ανθρώπου, ως προσωπικότητα.

Άρα, λοιπόν, ο αθλητισμός είναι καθολικό κοινωνικό δικαίωμα όλων των ηλικιών, όχι μόνο των παιδιών και των νέων πρωτίστως, βέβαια, αλλά όλων των ηλικιακών ομάδων.

Πρέπει η νεολαία μας, ο λαός μας, να έχει τη δυνατότητα της ενεργητικής συμμετοχής στην άθληση και τα οφέλη της, μέσω της πρόσβασης σε σύγχρονες αθλητικές υποδομές, με την υποστήριξη επιστημονικού δυναμικού. Και αυτό, από την άποψη αυτού που σας έλεγα στην αρχή, της τοποθέτησής μου, ότι η ικανοποίηση αυτής της ανάγκης δεν είναι απλά μια ατομική υπόθεση, ούτε μπορεί να μπει στο ζύγι του κόστους - οφέλους.

Δυστυχώς, όμως, μέχρι σήμερα, καμία κυβέρνηση ανεξαιρέτως, σε κανένα νομοσχέδιο, δεν είχε αυτή την κοινωνική ολιστική αντίληψη για το ζήτημα του αθλητισμού. Το θέμα δεν είναι τι λες, αλλά το αποτέλεσμα μιας πράξης. Και το αποτέλεσμα όλων των νόμων, που πέρασαν διαχρονικά, δεν είχαν αυτήν την κοινωνική ολιστική αντίληψη, ούτε για τον πολιτισμό. Γιατί και ο αθλητισμός είναι πολιτισμός. Πάντα, τα κοινωνικά αγαθά έμπαιναν και συνεχίζουν να μπαίνουν στο ζύγι του κόστους - οφέλους. Και όλες αυτές οι κυβερνήσεις αρνούνται πεισματικά να ασχοληθούν με τη στήριξη, για παράδειγμα, του ερασιτεχνικού αθλητισμού, του μαζικού λαϊκού αθλητισμού.

Όταν μιλάμε για μαζικό λαϊκό αθλητισμό, μιλάμε για το σχολικό, μιλάμε για τον πραγματικά εργασιακό αθλητισμό, την ενίσχυση των υποδομών των αθλητικών εγκαταστάσεων, την ενίσχυση γενικότερα του ερασιτεχνικού αθλητισμού, τη γενναία χρηματοδότηση, στο ύψος πάντα των πραγματικών αναγκών. Όχι «μοιράζω ψίχουλα». Το «μοιράζω ψίχουλα», σημαίνει απλά δίνω κάποια χρήματα. Με ποια κριτήρια; Αν το κριτήριο δεν είναι η ικανοποίηση των όλο και αυξανόμενων αναγκών, που έχει σήμερα ο λαός και η νεολαία, για την άθληση, για τον πολιτισμό, για την παιδεία, για την υγεία, τότε, πραγματικά είναι «ψίχουλα», με την πραγματική έννοια του όρου.

Αντίθετα, η επιχειρούμενη προσπάθεια είναι μέσα από τροποποιήσεις νόμων, συμπληρωματικές ή νέες διατάξεις, να περάσουν στον ερασιτεχνικό αθλητισμό, το μικρόβιο του επαγγελματικού αθλητισμού. Και νομίζω ότι μέσα από μια σειρά νόμων, διατάξεων, τροποποιήσεων και προσαρμογής στα νέα δεδομένα και τις απαιτήσεις των επιχειρηματιών, στο χώρο του επαγγελματικού αθλητισμού, γίνεται προσπάθεια αυτό το μικρόβιο να διεισδύσει και να περάσει και στον ερασιτεχνικό αθλητισμό. Που αυτό, στην πράξη σημαίνει αποθάρρυνση ενός κόσμου απλών ανθρώπων, που θα ήθελαν, έχουν το μεράκι να ασχοληθούν, να εγκαταλείψουν αυτήν την προσπάθεια στον ερασιτεχνικό αθλητισμό. Αυτό το μικρόβιο είναι ξένο προς τις αξίες της άμιλλας και του καλώς εννοούμενου συναγωνισμού.

 Θα έλεγα ότι αυτόν το στόχο υπηρετεί και το παρόν σχέδιο νόμου. Δεν θα έλεγα ότι είναι ένα σπουδαίο σχέδιο νόμου, αλλά εν πάση περιπτώσει, αυτές τις διατάξεις, που περιλαμβάνει, με το δικό του τρόπο και έτσι όπως τις παρουσιάζει, διατάξεις παλαιότερων νόμων κ.λπ. προσπαθεί να τις προσαρμόσει στις σύγχρονες απαιτήσεις του εμπορευματοποιημένου αθλητισμού, που, στην πραγματικότητα, διασφαλίζει την ελεύθερη πρόσβαση επιχειρηματικών συμφερόντων, αλλά, την ίδια στιγμή, αποκλείει ή παραμένει σε αποκλεισμό ο λαός και η νεολαία από το δικαίωμα στη σωματική άσκηση.

Το Κομμουνιστικό Κόμμα Ελλάδας, στη βάση μιας ολοκληρωμένης πρότασης, που έχει για τον μαζικό λαϊκό αθλητισμό, έχει την άποψη ότι πρέπει να υπάρξει διασύνδεση της φυσικής αγωγής στο σχολείο, εκεί, δηλαδή, που παίρνει τις βάσεις ο νέος άνθρωπος και καλλιεργεί στάσεις ζωής για την άθληση, ως τρόπο ζωής, με τα ερασιτεχνικά αθλητικά σωματεία, με τη δουλειά, που γίνεται στους δήμους και των άλλων ομάδων του πληθυσμού. Το δεύτερο είναι η υλικοτεχνική υποδομή, που πρέπει να ανταποκρίνεται στις σύγχρονες ανάγκες της ελληνικής κοινωνίας. Δεν είμαστε στη δεκαετία του ’80, ούτε του ’70 , ούτε του ’60. Οι ανάγκες και οι απαιτήσεις είναι πολύ μεγαλύτερες.

Φυσικά, όλα αυτά πρέπει να συνοδεύονται, με επαρκή χρηματοδότηση από τον κρατικό προϋπολογισμό. Θα πρέπει να ενισχυθούν τα ερασιτεχνικά σωματεία. Οι εργαζόμενοι, που, πραγματικά, δίνουν τον εαυτό τους, να απολαμβάνουν όλα τα εργασιακά, ασφαλιστικά, συνταξιοδοτικά δικαιώματα από τον προπονητή, τους ανθρώπους, που είναι «πίσω από την κουρτίνα» και δίνουν τη μάχη, για να μπορέσουν να κρατήσουν τα ερασιτεχνικά σωματεία. Φυσικά, για να γίνουν όλα αυτά, προϋπόθεση είναι να υπάρχουν γυμναστές στα σχολεία, σχολικοί γιατροί, φυσιοθεραπευτές, με βάση το σχολικό αθλητισμό. Να αυξηθούν οι ώρες της φυσικής αγωγής, να υπάρξουν κλειστές αίθουσες γυμναστικής, να αναπτυχθούν θαλάσσια και άλλα αθλήματα. Δεν υπάρχει τέτοια πολιτική, στα πλαίσια του μαζικού λαϊκού αθλητισμού.

Με αυτές τις σκέψεις, κύριε Πρόεδρε, θα πάμε στην Ολομέλεια, όπου εκεί θα αναφερθούμε εκτενέστερα και πιο συγκεκριμένα στις διατάξεις του νομοσχεδίου. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ, κύριε Συντυχάκη.

Τον λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, τις επιφυλάξεις και τους αστερίσκους, που έχουμε βάλει εμείς, ως Ελληνική Λύση, τις έχουμε αναλύσει και κατ’ άρθρο. Τα πιο επίμαχα άρθρα αυτού του νομοσχεδίου είναι το άρθρο 4, το άρθρο 14 και το άρθρο 26. Θα περίμενα, τουλάχιστον, από τον Υπουργό, αναλυτικά, αν θέλει αυτό να το τεκμηριώσει, να επιχειρηματολογήσει και να αναλύσει τις σκέψεις του. Ο απώτερος σκοπός, ο πραγματικός ερασιτεχνικός χαρακτήρας του αθλητισμού, που είναι ο ακρογωνιαίος λίθος και στυλοβάτης, βέβαια, πρέπει να διασφαλιστεί. Διότι αθλητισμός και πολιτισμός πάνε αντάμα. Αυτό είναι το μόνο σίγουρο. Όμως, δημιουργώντας αυτή τη νέα σχέση, ανάμεσα σε ένα ερασιτεχνικό αθλητικό σωματείο και μια εμπορική επιχείρηση, ελλοχεύει ο κίνδυνος να πάμε σε μια πιο στείρα εμπορευματοποίηση ιδιωτικών συμφερόντων, μέσω ενός μάρκετινγκ αθέμιτου ανταγωνισμού και να διαχωρίσουμε αθλητές και οικογένειες, ανάμεσα στους έχοντες και στους μη έχοντες. Οπότε, αν πάμε σε τέτοιες διαφορετικές ταχύτητες προνομιούχων και μη προνομιούχων αξιοποίησης ανθρώπινων πόρων και δη της νεολαίας στον αθλητισμό, θα χάσουμε τη σκέψη.

Για ποιο λόγο, δηλαδή, κύριε Υπουργέ, εσείς θέλετε να μην υπάρχει αυτή η πειθαρχία - ιεραρχία μέσω των ομοσπονδιών; Δεν διοργανώνονταν καλά κάποιες αθλητικές διοργανώσεις; Υπήρχαν κάποιες γραφειοκρατικές αγκυλώσεις; Είδατε κάτι άλλο; Θέλετε να κάνετε πιο ευέλικτα σχήματα; Να καθίσουμε να το συζητήσουμε, να το αναλύσουμε, επιχειρηματολογώντας με κάποια στοιχεία, ενδεχομένως, αλλά, πάνω από όλα, πρέπει να διασφαλιστεί η λεγόμενη πειθαρχία σώματος και ψυχής. Διότι, αν δεν υπάρχει πειθαρχία, δεν υπάρχει αθλητισμός, πέρα από το ομαδικό πνεύμα, πέρα από τη συνέργεια, πέρα του ότι γαλουχεί χαρακτήρες. Ένα κράτος σίγουρα, που επενδύει στον αθλητισμό, έχει ένα καλύτερο προφίλ, μια καλύτερη εικόνα, μια καλύτερη κοινωνική υπόσταση, μια καλύτερη αίγλη, κύρος, ως κράτος. Αυτό είναι αλήθεια. Πρέπει να γίνουν τομές στον αθλητισμό; Σαφώς. Ο εχθρός του καλού είναι το καλύτερο.

Πρέπει να διορθωθούν λάθη του παρελθόντος; Σαφώς και πρέπει. Πρέπει να δούμε τα κακώς κείμενα και εδώ είμαστε να το συζητήσουμε. Αλλά, ξέρετε, όταν αυτή τη στιγμή δεν τηρούνται κάποιοι κανόνες ή τουλάχιστον από θεσμοθετημένα όργανα, επίσημα αναγνωρισμένα και προσπαθούμε να δημιουργήσουμε μια μετάλλαξη - ας μου επιτραπεί η λέξη εντός εισαγωγικών - σε κάποια ζητήματα, που αφορούν τον ερασιτεχνικό αθλητισμό, αυτή την υπόσταση, που πρέπει να έχει ένα ερασιτεχνικό αθλητικό σωματείο, γιατί κακά τα ψέματα, το ερασιτεχνικό αθλητικό σωματείο είναι αυτό και μέσω των γονέων, που θα αφιερώσουν χρόνο και χρήμα, βέβαια, για να μπορέσει το παιδί αυτό να αγκαλιάσει γενικότερα τον αθλητισμό και να τον αποτρέψει από άλλου είδους κακοτοπιές της καθημερινότητας, θα πρέπει να αναβαθμιστούν οι χώροι εκγύμνασης σαφώς, με μεγαλύτερη ασφάλεια, βέβαια.

 Έτσι, απέναντι στις απαιτήσεις των καιρών και θα πρέπει να εναρμονιστούμε και να εγκλιματιστούμε με τη νέα τεχνολογία, που τη θέλουμε δίπλα στον αθλητισμό, για να μπορέσει να ξεπεράσει ο αθλητής κάποια εμπόδια του παρελθόντος, με καλύτερους χώρους εκγύμνασης, αλλά μην βάζουμε μόνο τον επαγγελματικό αθλητισμό και τον πρωταθλητισμό, πρωτίστως. Είναι διαφορετικές έννοιες. Πάνω από όλα, πρέπει από πολύ μικρή ηλικία να δώσουμε ίσες ευκαιρίες, κυρίως στους γονείς και στην οικογένεια, που βάλλεται πανταχόθεν οικονομικά, για να μπορέσει το παιδί να απολαύσει τον αθλητισμό.

 Σας είπα τα τρία άρθρα, που μας ανησυχούν και με επιφύλαξη πάμε στην Ολομέλεια, διότι πρέπει να στηρίξουμε γενικότερα την αγνότητα του αθλητισμού, εκτός κι αν πειστούμε από μια επιχειρηματολογία, που δεν την ακούσαμε από εσάς, κύριε Αυγενάκη. Να μου πείτε για ποιο λόγο διοργανώσεις μέσω της Τοπικής Αυτοδιοίκησης, που και η Τοπική Αυτοδιοίκηση πρέπει να είναι αρωγός και κανείς δεν το αμφισβητεί αυτό, διότι αυτή αφουγκράζεται τα τοπικά προβλήματα και τις τοπικές ανάγκες, αλλά για ποιο λόγο να μην υπάρχουν κάποιες Ομοσπονδίες, κάποια θεσμοθετημένα επίσημα αναγνωρισμένα όργανα; Για ποιο λόγο, σε μια εμπορική επιχείρηση να συστεγάζεται ένα ερασιτεχνικό σωματείο; Εκεί, θα θέλαμε να έχουμε μια πειθώ από μέρους σας, για να δούμε ακριβώς και εμείς, ώστε να το επεξεργαστούμε, να το σκεφτούμε να δούμε τι θα κάνουμε. Όταν, όμως, δεν υπάρχει αυτή επιχειρηματολογία, να το τεκμηριώνει αυτό, μας βάζει σε πάρα πολλές σκέψεις.

 Γι’ αυτό, ως Ελληνική Λύση, θέλουμε να κρατήσουμε ίσες ευκαιρίες αθλητικής φύσεως για όλους, από τα ερασιτεχνικά πρώτα βήματα και ουαί και αλίμονο να μην βάλουμε αυτό το αθέμιτο μάρκετινγκ ανταγωνισμού σε κάποιους ημέτερους και μη, γιατί για μία ακόμη φορά, όπως το είπαμε, βλέπουμε εξουσίες να συγκεντρώνονται στα χέρια υπουργικών στελεχών. Είναι μια τακτική από πλευράς της Κυβέρνησης της Νέας Δημοκρατίας αυτό και ό,τι αυτό συνεπάγεται. Δεν μπορεί, δηλαδή, ένας να αποφασίζει για καίρια ζητήματα όσο και αν είναι σε υψηλά αξιώματα. Θα πρέπει να υπάρχει μία καλύτερη, θα λέγαμε, σκέψη και σε αυτό το ζήτημα, για να παίρνονται οι τελικές αποφάσεις.

 Από εκεί και πέρα, λοιπόν, κατεβαίνουμε με επιφυλάξεις – επαναλαμβάνω, κύριε Πρόεδρε - για τους λόγους, που προαναφέραμε. Γιατί πρέπει να κρατήσουμε τον αθλητισμό πραγματικά σε ένα στερέωμα, που θα έχει ένα γαλουχημένο αθλητικό πνεύμα, έξω από εμπορικά οικονομικά συμφέροντα. Τα τρία αυτά άρθρα, που επαναλαμβάνω είναι τα 4, 14 και 26 μας προβληματίζουν πάρα πολύ. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και εμείς ευχαριστούμε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ, κύριε Πρόεδρε. Κατ’ αρχήν, θα επανέλθω στο άρθρο 4, που συνδέεται, με το άρθρο 26. Με αυτές τις τροποποιήσεις, καταργείτε την απαγόρευση στέγασης αθλητικού σωματείου με εμπορική επιχείρηση, χωρίς καμία δέσμευση. Κάναμε στην προηγούμενη συνεδρίαση, κύριε Πρόεδρε, συγκεκριμένη πρόταση διατύπωσης της διάταξης, που καλύπτει πλήρως τις πραγματικές ανάγκες, αλλά και το περιεχόμενο της Αιτιολογικής Έκθεσης και είπαμε ότι περιμένουμε συγκεκριμένη απάντηση. Την επαναφέρουμε στην Επιτροπή και την απευθύνουμε προς όλα τα μέλη της και τον κύριο Υπουργό και τα υπόλοιπα Κόμματα.

Λέμε, λοιπόν, και προτείνουμε να διατυπωθεί η διάταξη ως εξής: «Στις αθλητικές εγκαταστάσεις, όπου στεγάζονται αθλητικά σωματεία, μπορούν αυτά να συστεγάζονται μόνο με εμπορικές επιχειρήσεις, που λειτουργούν αποκλειστικά για την εξυπηρέτηση των αναγκών λειτουργίας της συγκεκριμένης αθλητικής εγκατάστασης». Αν ο σκοπός σας, κύριε Υπουργέ, είναι αυτός που περιγράφει η Αιτιολογική Έκθεση, θα έπρεπε, ήδη, να έχετε κάνει δεκτή αυτήν την πρόταση, γιατί, αν δεν την κάνετε δεκτή, σημαίνει ότι ο αναφερόμενος σκοπός είναι προσχηματικός. Ο πραγματικός σκοπός σας είναι άλλος, τον οποίο μάλιστα δεν τολμάτε να ομολογήσετε και δημόσια. Δηλαδή, η πλήρης απελευθέρωση.

Όμως, εδώ, εκτός από τον κίνδυνο ταύτισης αθλητικού σωματείου με οποιαδήποτε επιχείρηση, υπάρχει και σοβαρό ζήτημα αθέμιτου ανταγωνισμού για ομοειδείς επιχειρήσεις, αφού η συστεγαζόμενη θα έχει το αθέμιτο προνόμιο της προσέλκυσης πελατείας, με βάση τη σωματειακή δραστηριότητα και τη λειτουργία. Καλό θα ήταν, λοιπόν, πριν την Ολομέλεια να πείτε στην Επιτροπή τι σκοπεύετε να κάνετε, με αυτή τη διάταξη.

Είναι προφανές ότι αν γίνει δεκτή η παραπάνω πρότασή μας -που πραγματικά δεν καταλαβαίνουμε πως μπορεί να απορριφθεί κιόλας - τότε θα πρέπει να αποσυρθεί η διάταξη του άρθρου 26, γιατί δεν υπάρχει λόγος να καταργηθεί η διάταξη της παραγράφου 5 του άρθρου 7 του ν.2725/1999, που προβλέπει ότι αθλητικό σωματείο, το οποίο έχει συσταθεί, με πρωτοβουλία ιδιωτικού εκπαιδευτικού οργανισμού ή εργασιακού χώρου και φέρει την επωνυμία τους δύναται να συστεγάζεται στην έδρα αυτών.

Επανερχόμαστε, επίσης, στο άρθρο 18, με τις συνέπειες μη εισαγωγής στοιχείων στο μητρώο φορέων της Γενικής Γραμματείας Αθλητισμού. Η κύρωση, που προτείνετε, υπερβαίνει, κύριε Υπουργέ, κάθε όριο εύλογης ποινής. Η έκπτωση του διοικητικού συμβουλίου, και μάλιστα αυτοδίκαιη, είναι ποινή, όχι απλώς αυστηρή, αλλά και κύρωση πέρα από κάθε θεμιτή αναλογικότητα. Δυστυχώς, φαίνεται ότι και πάλι η διάταξη τίθεται για άλλο σκοπό και όχι αυτόν, που υποτίθεται ότι θέλει να υπηρετήσει. Θυμίζω ότι για μια τέτοια παράβλεψη, οι ποινές είναι ήδη αυστηρές. Ο αθλητικός φορέας, σωματείο ή ένωση, που δεν έχει επικαιροποιήσει τα στοιχεία του, πρώτον, δεν μπορεί να συμμετέχει σε αγώνες, δεύτερον, του αφαιρείται η ειδική αθλητική αναγνώριση και τρίτον, δεν μπορεί να κάνει χρήση δημοσίων και δημοτικών αθλητικών εγκαταστάσεων. Τα γνωρίζετε αυτά. Όλοι ξέρουμε, κύριε Υπουργέ, ότι τα σωματεία διοικούνται από άμισθους εθελοντές και αυτό έχει σημασία για τη διαχείριση τέτοιων περιπτώσεων. Η εφαρμογή, λοιπόν, μιας τέτοιας ποινής θα επιφέρει πολύ σημαντικότερα προβλήματα από αυτά, που προσπαθεί ή υποτίθεται ότι προσπαθεί, να επιλύσει η συγκεκριμένη διάταξη.

Τι σημαίνει στην πράξη η αυτοδίκαιη έκπτωση του διοικητικού συμβουλίου;

Ότι, με βάση το νόμο, πρέπει να ακολουθήσει δικαστική διαδικασία για ορισμό προσωρινής διοίκησης, προκήρυξη και διενέργεια εκλογών για νέο διοικητικό συμβούλιο κλπ.. Δηλαδή, το σωματείο οπωσδήποτε θα υπολειτουργεί, για ένα μεγάλο χρονικό διάστημα, ενώ η οικονομική επιβάρυνση γι’ αυτή τη διαδικασία θα είναι πάρα πολύ μεγάλη. Για κάποια σωματεία, μάλιστα, μια τέτοια διαδικασία μπορεί να οδηγήσει σε αναστολή ή και σε παύση της λειτουργίας τους.

Αλήθεια, θεωρείτε ότι αυτό είναι, που θέλουμε ή που θα πρέπει να θεσπίσουμε εμείς, εδώ, στο Κοινοβούλιο;

Δεν θα πω το γεγονός ότι και κάποιοι αθλητές του σωματείου δεν θα έχουν καν τη δυνατότητα να γυμνάζονται ή να είναι κάτω από τη στέγη ενός σωματείου, για να συμμετέχουν σε αγώνες. Η πρότασή μας - με δεδομένο ότι το ήδη ισχύον πλαίσιο προβλέπει τις πολύ σοβαρές συνέπειες που προανέφερα - είναι να διαγραφεί το εδάφιο β΄ της παραγράφου 3, περί αυτοδίκαιης έκπτωσης και να διαμορφωθεί το β΄ ως εξής: «Η εισαγωγή και επικαιροποίηση των στοιχείων γίνεται με πρωτοβουλία και ευθύνη του κάθε φορέα».

Έρχομαι τώρα στο άρθρο 21, για το σύστημα αξιολόγησης αθλητικών ομοσπονδιών «ΧΙΛΩΝ». Να ξεκαθαρίσω κάτι εδώ, οι παρατηρήσεις, που θα κάνουμε, σε αυτό το άρθρο, έχουν κυρίως νομικό, νομοτεχνικό χαρακτήρα. Είναι προφανές, κύριε Υπουργέ, ότι είμαστε υπέρ της θεσμοθέτησης ενός συστήματος αξιολόγησης. Το άρθρο αυτό, όπως διατυπώνεται, προβλέπει ότι θα εφαρμόζεται ένα σύστημα αξιολόγησης με την ονομασία «ΧΙΛΩΝ», με κριτήρια αξιολόγησης, τα οποία απαρτίζονται από επιμέρους δείκτες και κατατάσσονται στις εξής κατηγορίες διαφορετικής βαρύτητας: Πρώτο είναι το μέγεθος, δεύτερο η δραστηριότητα, τρίτο οι διακρίσεις και τέταρτο η διακυβέρνηση. Αυτή είναι η βασική του πρόβλεψη. Τι ακριβώς νομοθετούμε, κύριε Υπουργέ; Έναν τίτλο; Ένα σύστημα αξιολόγησης μόνο σαν τίτλο και με εντελώς άγνωστο και απροσδιόριστο περιεχόμενο, το οποίο μπορεί και να μεταβάλλεται, να τροποποιείται, αενάως, κατά βούληση και ανέλεγκτα;

Υπάρχει κάπου ήδη θεσμοθετημένο το περιεχόμενό του «ΧΙΛΩΝΑ», ώστε να μπορεί ο νομοθέτης να προβλέπει την εφαρμογή του και να παραπέμπει σε αυτό;

Εάν όχι, φοβάμαι ότι η διάταξη αυτή πάσχει και δεν θα μπορεί να εφαρμοστεί. Δεν θα αντέχει και σε δικαστικό έλεγχο, κύριε Υπουργέ, εκτός και αν υπάρχει κάποια παραπομπή σε κανονιστική πράξη, που θα καθορίζει όλα τα παραπάνω στοιχεία, δηλαδή, τα κριτήρια τους δείκτες κ.τ.λ. Εάν αυτό εννοείτε και αυτό θέλετε να κάνετε, με την εξουσιοδοτική διάταξη του άρθρου 25, τότε, νομοτεχνικά, πιστεύουμε ότι θα ήταν σωστό αυτή να προστεθεί σαν τελευταία παράγραφος στο άρθρο 21. Επισημαίνουμε, πάντως, ότι σε αυτές τις εξουσιοδοτήσεις χρειάζεται πάντα προσοχή, ως προς τη νομιμότητά τους, κατά πόσον, δηλαδή, είναι αυτή επιτρεπτή, με την έννοια ότι αφορά μόνο σε ειδικά τεχνικά θέματα, λεπτομέρειες εφαρμογής κλπ..

Σε κάθε περίπτωση, έχουμε πάλι το συγκεντρωτικό μοντέλο της υπουργικής απόφασης, για το οποίο μιλήσαμε και στην πρώτη συνεδρίαση, χωρίς να προβλέπεται καμία απολύτως διαδικασία διαβούλευσης ή συνεννόησης του εκάστοτε Υπουργού με την αθλητική κοινότητα. Στην απόλυτη υπουργική αρμοδιότητα, λοιπόν, και οι επιμέρους δείκτες και η βαρύτητα των κριτηρίων και όλα αυτά χωρίς όρια διακύμανσης, αλλά και όλη η διαδικασία αξιολόγησης των αθλητικών ομοσπονδιών και μάλιστα, χωρίς κανένα χρονικό όριο ελάχιστης ισχύος. Ένα πλαίσιο, που μπορεί να τροποποιείται, κατά βούληση και οποτεδήποτε, τουλάχιστον, θα έπρεπε να έχει μια υποχρεωτική ισχύ, για τουλάχιστον δύο - τρία χρόνια, αλλιώς θα νομοθετήσουμε ένα σύστημα «κινούμενης άμμου», όπως είπα και στην προηγούμενη συνεδρίαση.

Μία μόνο πρόσθετη παρατήρηση για τον «ΧΙΛΩΝΑ». Διαβάζουμε στην Έκθεση του Γενικού Λογιστηρίου του Κράτους, που παραθέτει τα οικονομικά αποτελέσματα από τις προτεινόμενες διατάξεις επί του Κρατικού Προϋπολογισμού. Εκεί, αναφερόμενη ειδικά στα άρθρα 21 και 25 γράφει τα εξής, κύριε Πρόεδρε. «Ενδεχόμενη εξοικονόμηση δαπάνης, σε περίπτωση καταβολής μικρότερου ύψους επιχορήγησης, λόγω της καθιέρωσης στη Γενική Γραμματεία Αθλητισμού νέου συστήματος αξιολόγησης των αναγνωρισμένων αθλητικών ομοσπονδιών με την ονομασία «ΧΙΛΩΝ».

Εύλογα εδώ δημιουργείται το ερώτημα, με βάση ποια στοιχεία το Γενικό Λογιστήριο του Κράτους καταλήγει στο συμπέρασμα, ότι από το περιεχόμενο αυτών των διατάξεων υπάρχει ενδεχόμενο να προκύψει μείωση των επιχορηγήσεων και μάλιστα μόνο μείωση και επ’ ουδενί αύξηση;

Θα παρακαλέσω, πραγματικά, όλους τους συναδέλφους να ξαναδιαβάσουν αυτά τα δύο άρθρα και να σκεφτούμε όλοι μαζί από πού προκύπτει, από το περιεχόμενό τους, το παραπάνω συμπέρασμα.

Θυμίζω πως υποτίθεται ότι ο «ΧΙΛΩΝ» δεν επεμβαίνει και δεν επηρεάζει το συνολικό ύψος της επιχορήγησης από τον Κρατικό Προϋπολογισμό. Υποτίθεται ότι αφορά, αποκλειστικά και μόνο, στον τρόπο κατανομής της επιχορήγησης, μεταξύ των αθλητικών ομοσπονδιών. Μήπως πρέπει να συγκρατήσουμε μόνο ένα κυβερνητικό σχέδιο, θα χρησιμοποιήσω την ίδια ορολογία, για εξοικονόμηση δαπάνης, μέσω της καταβολής μικρότερου ύψους επιχορηγήσεων, λόγω της καθιέρωσης στη Γενική Γραμματεία Αθλητισμού νέου συστήματος αξιολόγησης των αναγνωρισμένων αθλητικών ομοσπονδιών με την ονομασία «ΧΙΛΩΝ»;

 Τελειώνοντας, κύριε Πρόεδρε, θέλω μόνο να επαναφέρω και να υπενθυμίσω προς τον κύριο Υπουργό το ζήτημα της διάταξης του άρθρου 14. Πέρα από τις υπόλοιπες επιφυλάξεις μας, θεωρούμε ότι πρέπει οπωσδήποτε να συμπεριληφθεί η πρόβλεψη, πέρα από το αγωνιστικό πρόγραμμα της οικείας ομοσπονδίας και για το αγωνιστικό πρόγραμμα της οικείας παγκόσμιας ομοσπονδίας.

Επί της αρχής και επί των άρθρων, κύριε Πρόεδρε, επιφυλασσόμαστε, όπως είπα, για την Ολομέλεια. Όπως είδατε, κύριε Υπουργέ, εξ αρχής δεν αντιμετωπίσαμε το νομοσχέδιο, με αρνητική προκατάληψη. Ελπίζαμε ότι θα μπορούσε να υπάρξει μια γόνιμη διαδικασία διαλόγου και υπευθυνότητας, τουλάχιστον, ως προς τη διαδικασία νομοθέτησης, όπως έχουμε όλοι υποχρέωση, άλλωστε. Περιμένουμε, λοιπόν, να δούμε, αν η πραγματικότητα θα μας διαψεύσει. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ – ΧΑΙΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, ο αθλητισμός είναι δείγμα πολιτισμού για μία κοινωνία και αντανακλά, γενικότερα, το βιοτικό της επίπεδο. Σε μία κοινωνία υψηλής ανταγωνιστικότητας, όπου επιδιώκεται συνεχώς η βελτίωση της απόδοσης για πολλές μορφές αθλητισμού, υπάρχει καχυποψία για το εάν επιβραβεύεται πάντα η αξιοκρατία, η συλλογικότητα και η άμιλλα. Μέσα από τη χρήση απαγορευμένων ουσιών, αμαυρώνεται η ίδια η αξία του ανθρώπου, όσον αφορά στις επιδόσεις του. Κι αυτό, επειδή η διάκριση έχει γίνει πια αυτοσκοπός και έχουν χαθεί τα βαθύτερα και ουσιαστικότερο νοήματα του ίδιου του αθλητισμού ή πιο σωστά έχουν θυσιαστεί στο βωμό των σκοπιμοτήτων.

Η αλλαγή του ποινικού νόμου, ώστε να εκτίονται πραγματικά οι ποινές για εγκλήματα, σχετιζόμενα με την οπαδική βία, ήταν αναγκαία. Δεν μπορεί, όμως, η πάταξη του φαινομένου να επιτευχθεί μόνο με την αυστηροποίηση των ποινών. Πρέπει να επιδιωχθεί η εξάρθρωση των οργανώσεων, που λειτουργούν, ως κολαστήρια της βίας, με πρόσχημα το ποδόσφαιρο. Πρέπει, αυτή τη φορά, η πολιτεία να δείξει αποφασιστικότητα.

Λίγοι αναζητούν τα βαθύτερα αίτια της λεγόμενης οπαδικής βίας. Τα περισσότερα μέσα μαζικής ενημέρωσης, αλλά και οι αρμόδιοι, ασχολούνται με την αστυνομική πλευρά του τραγικού γεγονότος. Στον αθλητισμό, ειδικά στο ποδόσφαιρο, έχουν αντικατασταθεί, σε μεγάλο βαθμό, τα στοιχεία της άθλησης, της ψυχαγωγίας, της άμιλλας, της διάκρισης, της τοπικής ταυτότητας, με εκείνα της απόκτησης υλικών αγαθών, της εγωκεντρικής υπεροχής, της ταπείνωσης του αντιπάλου, της απόλυτης εμπορευματοποίησης του ανταγωνισμού, σε κάθε τι, που αφορά το αθλητικό γεγονός.

Τα αρνητικά αυτά δεδομένα δημιουργούν την επιθυμία της υπεροχής της επικράτησης, με κάθε θεμιτό ή αθέμιτο τρόπο.

Η οπαδικότητα επιλέγεται από το άτομο, ως απάντηση στα προβλήματά του, του δίνει την ψευδαίσθηση της ταυτότητας, της δύναμης μέσα σε μία ομάδα, της αναγνώρισης και της υπεροχής.

Ευθύνες έχουν διαχρονικά οι κυβερνήσεις και οι αρμόδιοι φορείς της πολιτείας, που ποτέ δεν αναζητούν το υπόβαθρο των προβλημάτων, τα αίτια που τροφοδοτούν τη βία, αντιθέτως, διαχειρίζονται, επιφανειακά και επικοινωνιακά, το φαινόμενο της βίας, τη στιγμή της έντονης εκδήλωσής του και μέχρι να φύγει από την επικαιρότητα.

Ένας σοβαρός σχεδιασμός για την ουσιαστική αντιμετώπιση του φαινομένου της βίας πρέπει να περιλαμβάνει όλα τα πεδία, που τροφοδοτούν τη βία, να έχει συνέχεια, συνέπεια, συναίνεση κοινωνική και πολιτική και αποφασιστικότητα. Δυστυχώς, τα στοιχεία αυτά δεν ευδοκιμούν πολύ στη χώρα μας, γι’ αυτό και δεν φαίνεται η αντιμετώπισή του στον ορατό ορίζοντα.

Αποτελεί κοινή διαπίστωση πως εδώ και πολύ καιρό το ποδόσφαιρό μας νοσεί βαρύτατα και ζει, αναπνέει, με τις τελευταίες ανάσες, που του απέμειναν, πριν βυθιστεί ολοκληρωτικά στο κώμα της πλήρους ανυποληψίας. Νοσεί, όχι μόνο από μία, αλλά από ένα σύμπλεγμα νόσων που, όπως όλες οι σοβαρές ασθένειες, εξαντλούν τα υγιή κύτταρα και ευνοούν να επιβιώνουν τα παράσιτα, σε αντίθεση με τα σύγχρονα αφεντικά, που εξωθεσμικά καθώς είναι, δρουν αφανώς και ανέλεγκτα.

Τα προβλήματα, που περιβάλλουν τον αθλητισμό, γίνονται ολοένα και πιο έντονα στην κοινωνική συνείδηση, καθώς η εμπορική διαφθορά των αθλημάτων αναπτύσσεται.

Ο αθλητής έπαψε να ανυψώνεται και το οικονομικό κέρδος αναδείχτηκε σε βασικό κίνητρο, που έχει επικάλυψη των βασικών στόχων.

Η επιστροφή του ήθους και του σκοπού της άθλησης πρέπει να ξεκινήσει από την αναθεώρηση των κινήτρων των σκοπών και των στόχων. Πραγματική σημασία έχει ο αγώνας και όχι η πιθανή νίκη. Η ολοένα και αμεσότερη ένταξη των ανθρώπων με αναπηρία, επίσης, στο χώρο του αθλητισμού και η μέσω αυτού παροχή περαιτέρω δυνατοτήτων για επικοινωνία και κοινωνικοποίηση είναι σπουδαία δώρα, που οφείλουμε να προσφέρουμε στα άτομα με ειδικές ανάγκες. Η δυσκολία της κοινωνικοποίησης των ανθρώπων αυτών έγκειται, ιδίως, στην προκατάληψη, που οι περισσότεροι έχουν απέναντί τους. Αυτήν, ακριβώς, τη διστακτικότητα και επιφύλαξη, απέναντι στους άλλους, έρχεται να άρει ο αθλητισμός.

Ο αθλητής με αναπηρία μαθαίνει να προσπαθεί, να αγωνίζεται.

Για εμάς στην Ελληνική Λύση, πρώτος και βασικός στόχος είναι ο καθαρός αθλητισμός και όσοι τον αμαυρώνουν, πρέπει να τιμωρούνται παραδειγματικά. Ο αθλητισμός πρέπει να αντιμετωπιστεί απ’ όλους μας, ως δικαίωμα και ως επιλογή, χρειάζεται ουσία και όχι πασαλείμματα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστώ, κυρία Ασημακοπούλου.

Το λόγο έχει ο Υφυπουργός Πολιτισμού και Αθλητισμού, ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Αγαπητοί συνάδελφοι, ολοκληρώσαμε χθες τη συζήτηση επί των άρθρων του σχεδίου νόμου, ακούσαμε τις προτάσεις και τις παρατηρήσεις σας, όπως και σήμερα, ακούσαμε τις προτάσεις των φορέων, έχουμε μελετήσει αρκετά υπομνήματα, που έχουν φτάσει - η αλήθεια είναι ότι θα επεξεργαστούμε και κάποια μέσα στο Σαββατοκύριακο - τα καταγράψαμε και γενικότερα, επεξεργαζόμαστε μαζί με τους συνεργάτες μου όλα όσα ειπώθηκαν, σε αυτή εδώ την αίθουσα και όσα φτάνουν σε εμάς είτε από τη δημόσια διαβούλευση είτε μέσα από τα υπομνήματά τους.

Θέλω να τονίσω ότι με το παρόν σχέδιο νόμου, που είναι σειρά άλλων έξι νομοθετημάτων όλα ενταγμένα στα πλαίσια της μεταρρύθμισης, που έχουμε ξεκινήσει τριάμισι χρόνια πριν, ολοκληρώνουμε τον πρώτο κύκλο της μεταρρύθμισης.

Θωρακίζουμε ακόμη περισσότερο το θεσμικό πλαίσιο του αθλητισμού.

Αντιμετωπίζουμε δυσλειτουργίες και ερμηνευτικά ζητήματα, που έχουν ανακύψει, κατά την εφαρμογή της αθλητικής νομοθεσίας.

Τέλος, εισάγουμε νέες ρυθμίσεις, που εξασφαλίζουν τη συνοχή της αθλητικής νομοθεσίας, την απελευθέρωση συγκεκριμένων διαδικασιών από τις δυσλειτουργίες και διοικητικές αγκυλώσεις και την αποκατάσταση αδικιών, στον τομέα της απονομής προνομίων σε διακριθέντες αθλητές.

Θα σταθώ, όμως, στα άρθρα, στα οποία έγιναν παρατηρήσεις, κατά τις προηγούμενες συνεδριάσεις. Ξεκινώ από το άρθρο 3, όπου δίνουμε τη δυνατότητα και στους αθλητές του Τριάθλου να μετέχουν στο Διοικητικό Συμβούλιο και στα άλλα όργανα αυτού.

 Χθες θέλω να πω ότι ακούστηκαν διάφορα, τα οποία, μερικώς, απαντήθηκαν. Τα επαναλαμβάνω, λοιπόν, διότι νομίζω ότι οφείλονται όλα αυτά, που ακούστηκαν σε ελλιπή ενημέρωση, γιατί αυτή η δυνατότητα ισχύει, ήδη, και για τους αθλητές των Αθλημάτων της Σκοποβολής, του Γκολφ, του Μπιλιάρδου, του Bowling, της Ορειβασίας, της Αναρρίχησης, του Παγκρατίου, της Ιππασίας, του Αεραθλητισμού, της Τοξοβολίας, του Θαλάσσιου Σκι, της Αντισφαίρισης, της Τοιχοσφαίρισης, της Ξιφασκίας, της Αθλητικής Αλιείας και των Μηχανοκίνητων Αθλημάτων και, για να σας προλάβω, την περίοδο της δικής μου θητείας, έχουμε δώσει αυτή τη δυνατότητα στα Αθλήματα της Αντισφαίρισης και της Τοιχοσφαίρισης. Για τα υπόλοιπα αθλήματα, κύριε Μωραΐτη, υπήρχε της δικής μας θητείας, ήταν προϊόν της θητείας του ΣΥΡΙΖΑ.

 Διευκολύνουμε τα αθλήματα, που δεν υπάρχει μεγάλη συμμετοχή ατόμων είτε ως αθλητές είτε ως διοικητικοί παράγοντες. Δίνουμε λύση σε ένα υπαρκτό πρόβλημα και δεν εθελοτυφλούμε. Δεν υπάρχει ικανός αριθμός προσώπων, που να μπορούν να συμβάλλουν στην προαγωγή και διοικητική ανάπτυξη του αθλήματος.

 Για το Τρίαθλο, μετά από πάρα πολλές ταλαιπωρίες, δημιουργήθηκε μία νέα Ομοσπονδία, η οποία κάνει τα νηπιακά της βήματα και είμαστε υποχρεωμένοι, ως πολιτεία, να τη στηρίξουμε. Στόχος μας είναι η πιο δυναμική ανάπτυξη και καλλιέργεια του Τριάθλου, που παγκοσμίως εξελίσσεται, με πολύ γρήγορο ρυθμό και η αξιοποίηση των πρωταγωνιστών του στη διοίκηση των σωματείων, που καλλιεργούν αυτό το άθλημα.

Άρθρο 4, η ειδική αθλητική αναγνώριση ανακαλείται και στην περίπτωση, που διαπιστωθεί ότι υποκρύπτεται άσκηση εμπορικής δραστηριότητας από τη λειτουργία του σωματείου. Γίνεται, δηλαδή, εξορθολογισμός της συστέγασης ερασιτεχνικών σωματείων με εμπορικές επιχειρήσεις, απλοποιούμε και κάνουμε πιο διαφανή τη διαδικασία.

Έως τώρα, τι προβλεπόταν; Προβλεπόταν η απαγόρευση της συστέγασης αθλητικού σωματείου με εμπορική επιχείρηση, ωστόσο, δημιουργούνταν προβλήματα στην εφαρμογή, γιατί είναι συχνό φαινόμενο στις αθλητικές εγκαταστάσεις, που λειτουργούν και στεγάζονται τα αθλητικά σωματεία, να συνυπάρχουν και πάρα πολλές εμπορικές επιχειρήσεις, όπως κυλικεία και αναψυκτήρια, με αποτέλεσμα να μην εφαρμόζεται ο νόμος.

Στην ουσία εμείς τι θέλουμε; Θέλουμε να εξυπηρετήσουμε, να βοηθήσουμε τα περιφερειακά, απομακρυσμένα, κοινώς φτωχά, ερασιτεχνικά αθλητικά σωματεία, ωστόσο κρατούμε τις παρατηρήσεις και πιθανόν να σκεφτούμε κάποιες ασφαλιστικές δικλείδες, έτσι ώστε να μην εξαπλωθεί και να μη γενικευτεί το θέμα αυτό.

 Τι λέμε; Η συστέγαση από μόνη της δεν είναι παράνομη. Αν υπάρχει εμπορική δραστηριότητα, είναι παράνομη και ανακαλείται η ειδική αθλητική αναγνώριση. Κάνουμε λίγο πιο αυστηρό το πλαίσιο. Μάλιστα, ως ασφαλιστική δικλείδα, εμείς σκεφτήκαμε, προκειμένου να γίνονται έλεγχοι στο άρθρο 13, να κάνουμε λειτουργικά τα κλιμάκια ελέγχου και έτσι θα εφαρμόζεται η διάταξη και θα ενεργούνται έλεγχοι, αλλά το εξετάζουμε και μέχρι την Τρίτη θα έχουμε καταλήξει.

Βελτιώνουμε το πλαίσιο στο άρθρο 5, για τις Επιτροπές Δεοντολογίας, ώστε να διευκολυνθούν οι Ομοσπονδίες, καθορίζουμε τον τρόπο συγκρότησης από μη εν ενεργεία δικαστικούς λειτουργούς και λειτουργίας των Επιτροπών Δεοντολογίας στις Ομοσπονδίες. Αντιμετωπίζουμε, δηλαδή, κύριοι συνάδελφοι, το πρόβλημα της αδυναμίας στελέχωσης των Επιτροπών αυτών, που έχει προκύψει στην πλειονότητα των αθλητικών ομοσπονδιών, λόγω της μη συμμετοχής των εν ενεργεία δικαστικών λειτουργών στις Επιτροπές, με τη συμμετοχή προσώπων, που δεν είναι εν ενεργεία δικαστικοί λειτουργοί και απολαύουν της εμπιστοσύνης και εκτίμησης της αθλητικής κοινότητας συνολικά.

 Διατηρούμε το ειδικό καθεστώς που ισχύει για την Ελληνική Ποδοσφαιρική Ομοσπονδία. Αναφερθήκατε σε θέματα, για την ενίσχυση των εγγυήσεων ανεξαρτησίας.

 Επίσης, να δούμε τη δυνατότητα να γίνεται με κλήρωση άκουσα από τον κ. Μωραΐτη. Το κοιτάμε, αλλά αλλάζει όλη η διαδικασία. Θα ήθελα ειλικρινά, αν υπάρχει, κύριε Μωραϊτη, κάτι πιο συγκεκριμένο στην πρότασή σας. Κλήρωση από ποια δεξαμενή; Τι ακριβώς εννοείτε; Αν το έχετε επεξεργαστεί περισσότερο, ευχαρίστως να το ακούσουμε και αν όντως κάνει πιο ασφαλές και πιο λειτουργικό το περιβάλλον, εμείς δεν έχουμε καμία αντίρρηση.

 Επίσης, θέλω να το τονίσω αυτό, γιατί είναι σημαντικό και δεν έχει γίνει καμία αναφορά. Καθιστούμε υποχρεωτική την κατάρτιση ή επικαιροποίηση των Κανονισμών Δεοντολογίας και την άμεση εφαρμογή της λειτουργίας των Επιτροπών Δεοντολογίας των Αθλητικών Φορέων, προκειμένου να υιοθετήσουν το Εθνικό Σχέδιο Δράσης για την προστασία των παιδιών από τη σεξουαλική κακοποίηση και εκμετάλλευση.

 Πάω στο άρθρο 6, στις προσλήψεις του προσωπικού της Αθλητικής Ομοσπονδίας. Εδώ, ειπώθηκαν πολλές παρατηρήσεις και εδώ νομίζω πως έχει γίνει μια μεγάλη παρανόηση. Το 50% δεν είναι δική μας εφεύρεση, διέπει όλους τους διορισμούς στο Δημόσιο. Για παράδειγμα, είναι κριτήριο για ποια Νομικά Πρόσωπα Ιδιωτικού Δικαίου υπάγονται στο καθεστώς προσλήψεων του ΑΣΕΠ και ισχύει ήδη από τον ιδρυτικό νόμο 2190/1994 του ΑΣΕΠ, μέχρι και σήμερα.

 Ουσιαστικά λέμε ότι ο νόμος 4765/2021, νόμος για τις προσλήψεις στο ΑΣΕΠ, για τον τρόπο προσλήψεων στο δημόσιο, ισχύει και για τις αθλητικές ομοσπονδίες. Ακούστηκε πολλές φορές το ερώτημα. Τί ισχύει με το εργασιακό τους καθεστώς; Μα, δεν αλλάζει κάτι στο εργασιακό καθεστώς. Απολύτως τίποτα. Στον τρόπο πρόσληψης εμείς αναφερόμαστε. Ενισχύουμε την αξιοκρατία και τη διαφάνεια στις προσλήψεις των ομοσπονδιών. Αυτό είναι ξεκάθαρο. Αυτό επιθυμούμε, αυτό επιδιώκουμε. Επίσης, διευκρινίζουμε ότι στην κρατική χρηματοδότηση και για το θέμα των προσλήψεων εμπίπτει η ετήσια τακτική επιχορήγηση τους από το Υφυπουργείο Αθλητισμού, καθώς και η χρηματοδότηση, με ποσοστό των εσόδων από τη φορολογία κερδών των παικτών των τυχερών παιγνίων. Μάλιστα, εδώ προσμετρώνται και η χρηματοδότηση στο «ΣΤΟΙΧΗΜΑ», αυξάνεται το ποσοστό της κρατικής χρηματοδότησης, δημιουργώντας εγγυήσεις αξιοκρατίας στις προσλήψεις.

Πάμε στα άρθρα 7 και 8. Διάρκεια απασχόλησης των προπονητών. Τι λέμε, ακριβώς; Η σύμβαση εργασίας των προπονητών πρέπει να είναι τουλάχιστον 6 μηνών και να αποτυπώνεται σε έγγραφη σύμβαση. Γιατί; Πριν το Μητρώο, πολλοί προπονητές απασχολούνταν, χωρίς σύμβαση και είναι κοινό μυστικό. Μάλιστα, ελάμβαναν τα λεγόμενα «έξοδα μετακίνησης». Δεν είχαν ποτέ προσληφθεί και όλα αυτά ήταν σε μαύρα, μαύρα χρήματα, αφορολόγητα. Με το Μητρώο διαπιστώσαμε ότι γινόταν μικρής διάρκειας συμβάσεις για εγγραφή στο Μητρώο και μετά πάλι άτυπη απασχόληση για τους προπονητές. Λέμε, λοιπόν, τουλάχιστον έξι μήνες απασχόληση. Προστατεύουμε, αγαπητοί συνάδελφοι, τα εργασιακά δικαιώματα των προπονητών. Δεν μπορώ να φανταστώ ότι κάποιος από δω διαφωνεί σε αυτό το ζήτημα. Επίσης λέει ότι στο επίπεδο προπονητών αθλημάτων α΄ επιπέδου εντάσσονται και οι διακριθέντες αθλητές και οι προπονητές των αθλητών αυτών, εφόσον παρακολουθήσουν σχολή προπονητών α΄ επιπέδου και εδώ, φαντάζομαι, συμφωνούμε όλοι.

Τώρα, για τα νησιά. Φυσικά και δεν εξαντλούμε εδώ τη νησιωτική πολιτική στον αθλητισμό. Είναι απολύτως ξεκάθαρο και το δηλώνουμε δημόσια. Έχουμε ψηφίσει και άλλες διατάξεις, όπως η μετακίνηση των αθλητών. Τα συζητήσαμε διεξοδικότατα στην Υποεπιτροπή Νησιωτικών Περιοχών, απλά εδώ εισάγουμε μια επιεική ρύθμιση για τους προπονητές στις νησιωτικές περιοχές. Στόχος να καλύψουμε και πολλές περιπτώσεις σε ναυταθλητικά σωματεία, που τα σωματεία απασχολούν προπονητές μόνο κατά τους θερινούς μήνες. Διευκολύνουμε, δηλαδή, απλά τα ερασιτεχνικά σωματεία των νησιωτικών περιοχών. Εισάγουμε πιο χαλαρές ρυθμίσεις αναφορικά με την απασχόληση προπονητή, δηλαδή προπονητές γ΄ επιπέδου, με ελάχιστο τρίμηνη απασχόληση και με χαμηλότερη μηνιαία αμοιβή. Κρατώ τις προτάσεις σας για κριτήρια νησιωτικότητας και επιπλέον επιχορήγηση στα νησιωτικά σωματεία. Το έχω δηλώσει άλλωστε και στην Υποεπιτροπή ότι όλα αυτά θα είχαν συνεκτιμηθεί στην κατανομή των χρημάτων τώρα από το στοίχημα αν είχαμε έγκαιρα πληρέστερη εικόνα από τα σωματεία, αλλά κάποιες ομοσπονδίες κάθε άλλο παρά συνέβαλαν σε αυτή την προσπάθεια και μέχρι την τελευταία στιγμή αρνούνταν να εναρμονιστούν με την ελληνική νομοθεσία. Ωστόσο, όμως, πλέον, έχουμε εικόνα καθαρή, άρα την επόμενη χρονιά, ναι, είναι κριτήριο το οποίο θα συμπεριληφθεί στα κριτήρια κατανομής των χρημάτων προς τα σωματεία.

Πάμε στο άρθρο 9, για το πλαίσιο ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών. Τα γυμναστήρια και οι σύλλογοι και οι εκπρόσωποι των συλλόγων που τους εκπροσωπούν έχουν ζητήσει, χρόνια τώρα, έναν εκσυγχρονισμό στο πλαίσιο τους. Εμείς το κάναμε πράξη. Αυτά που έλεγαν τώρα για πάρα πολλά χρόνια εμείς τα ακούσαμε, το υιοθετήσαμε, τους αγκαλιάσαμε και πλέον ανήκουν στην αθλητική οικογένεια της χώρας μας και χαίρονται γι’ αυτό. Ακούσαμε τις δηλώσεις τους. Επίσης τους ακούσαμε και πλέον συμπεριλαμβάνονται κοντά σε μας, αλλά όχι απλώς ακούσαμε, υιοθετήσαμε μεγάλο μέρος των προτάσεών τους σε ζητήματα, σε θέματα που αφορούν την οργάνωση τη λειτουργία τους και, φυσικά, τη διαφάνεια. Για να έχουμε σύννομη, ασφαλή και αποτελεσματική οικονομική λειτουργία των γυμναστηρίων τόσο για τους χρήστες, καταναλωτές, πολίτες που αποφασίζουν να αθληθούν, όσο και για τους επιχειρηματίες του χώρου προβήκαμε σε αυτή τη διαδικασία, σε αυτή τη νομοθέτηση. Εκσυγχρονίζουμε, δηλαδή, τη διαδικασία ίδρυσης και λειτουργίας των ιδιωτικών γυμναστηρίων και αθλητικών σχολών.

Απλοποιούμε, πολύ απλά, τη διαδικασία, αλλά δεν κάναμε εκπτώσεις στους τομείς που αφορούν την ασφάλεια και την υγιεινή των χώρων. Εγκαταλείπουμε δηλαδή μια χρονοβόρα και κοινή τη διαδικασία. Πλέον, ειδικότεροι όροι και λεπτομέρειες για την ίδρυση και λειτουργία γυμναστηρίων θα καθορίζονται με ΚΥΑ για μεγαλύτερη ταχύτητα και κυρίως με μεγαλύτερη ευελιξία. Στην ουσία ο επιχειρηματίας γνωστοποιεί τη δραστηριότητά του στην αδειοδοτούσα αρχή, στην περιφέρεια δηλαδή, έχοντας την υποχρέωση να πληροί όλες τις προϋποθέσεις και όλους τους όρους, χωρίς καμία έκπτωση πολεοδομικής, υγειονομικής και πυροσβεστικής νομοθεσίας, όπου γίνεται αυστηρότερος έλεγχος αν τους πληροί.

 Οι επιχειρήσεις απεμπλέκονται από την αναμονή των ελέγχων για να λειτουργήσουν, αλλά πλέον, πρέπει να είναι πολύ πιο προσεκτικοί στην τήρηση των όρων λειτουργίας τους. Ανά πάσα στιγμή, μπορεί να προκύψει έλεγχος ή πρόστιμο, σε περίπτωση αμέλειας στην τήρηση των όρων ή των εγγράφων, που πρέπει να φυλάσσονται, στις επιχειρήσεις αυτές. Και βέβαια, ασκείται πλέον έλεγχος και από την αστυνομία. Τους ακούσαμε και χθες στην ακρόαση των φορέων. Όλα τα σωματεία επαγγελματιών ιδιοκτητών γυμναστηρίων της χώρας μας είναι υπέρμαχοι αυτής της πρωτοβουλίας, που παίρνουμε. Έχω ανακοινώσει από χθες, ότι το επόμενο διάστημα θα προχωρήσουμε και στο μητρώο γυμναστηρίων και είναι ξεκάθαρη βούλησή μας, να μπει διαχωρισμός, σαφής διαχωρισμός, μεταξύ των σωματείων, αθλητικών σωματείων, που, στο όνομα ενός αθλήματος, που καλλιεργούν, διατηρούν και ένα γυμναστήριο. Την ίδια στιγμή, όμως, ανταγωνίζονται ιδιωτικές επιχειρήσεις, που διατηρούν γυμναστήρια, κάτω από προϋποθέσεις εξαιρετικά αυστηρότερες. Άλλος ο ρόλος του ερασιτεχνικού σωματείου και άλλος ο ρόλος του ιδιωτικού γυμναστηρίου.

Και πάμε στο άρθρο 10, για τη συμμετοχή αλλοδαπών αθλητών, σε ερασιτεχνικά πρωταθλήματα και αγώνες. Αλλοδαποί αθλητές, προκειμένου να αποκτήσουν την αθλητική ιδιότητα στη χώρα μας, απαιτείται, πλέον, ρητά, να μην είναι εγγεγραμμένοι, ταυτόχρονα, σε αθλητικό σωματείο άλλης χώρας. Φαντάζομαι, δεν διαφωνεί κανένας σε αυτό. Μέχρι τώρα, έχει παρατηρηθεί το φαινόμενο να πραγματοποιούνται πρόχειρες και περιστασιακές εισαγωγές αλλοδαπών αθλητών, οι οποίοι συμμετέχοντας, σε ομαδικά αγωνίσματα, με Έλληνες, κατακτούν διακρίσεις, οι οποίες συνεπάγονται αναγνώριση προνομίων και χορήγηση επιβραβεύσεων. Πρόκειται για μια πρακτική, που είναι καταχρηστική και νοθεύει τον ανταγωνισμό. Με την προτεινόμενη ρύθμιση, τίθεται μια ασφαλιστική δικλείδα, που θα αποτρέπει στο μέλλον καταστρατηγήσεις αυτού του είδους, με σκοπό την απόκτηση μη δικαιούμενων προνομίων. Κάποιος συνάδελφος, δεν θυμάμαι ποιος, ρώτησε χθες πως θα το ελέγχουμε αυτό. Πώς θα εφαρμοστεί αυτή η διάταξη; Η κάθε ομοσπονδία μπορεί να το ελέγξει. Έχει μηχανισμό και πρέπει να το κάνει. Την ψηφιακή κάρτα υγείας, νομίζω ότι συμφωνούμε όλοι.

Στο άρθρο 11, κωφοί για τους κωφούς Ολυμπιονίκες και εδώ νομίζω ότι όλοι συμφωνούμε.

Στο άρθρο 12, προγράμματα άθλησης για όλους. Ναι, συμφωνούμε, με την πρόταση του κ. Κωνσταντοπούλου, ο οποίος απουσιάζει κιόλας, τροποποιούμε τη διάταξη, ώστε να αναγνωρίζεται και η προϋπηρεσία. Σωστό.

Στο άρθρο 13. Αποζημίωση στα μέλη των κλιμακίων ελέγχου. Εδώ έχει γίνει μια παρερμηνεία πάλι. Τα κλιμάκια στελεχώνονται από υπαλλήλους του Υφυπουργείου Αθλητισμού, προκειμένου να λειτουργούν αποτελεσματικά και να διαπιστώσουν παραβάσεις της αθλητικής νομοθεσίας, όπου πρέπει να δραστηριοποιούνται, για τους λόγους αυτούς και λόγω της φύσης του αντικειμένου, με επιτόπιους ελέγχους και εκτός ωραρίου και αφετέρου, πλέον αυτού, ώρες απογευματινές, νυχτερινές, ακόμα και σαββατοκύριακα. Μέχρι τώρα, δεν λειτουργούν, διότι δεν προβλέπεται αμοιβή για τους υπαλλήλους, που διενεργούν επιτόπιους ελέγχους σε αθλητικούς φορείς, εκτός ωραρίου. Γιατί οι υπάλληλοι, λογικό είναι, δεν ήθελαν να εργάζονται σαββατοκύριακα και αργίες, χωρίς να αμείβονται. Κάνουμε δεκτό, λοιπόν, το αίτημά τους και προβλέπουμε αμοιβή. Δεν φαντάζομαι να διαφωνεί κανένας σε αυτό.

Στο άρθρο 14, δρομικές δραστηριότητες από σωματεία. Από σωματεία, όμως, που δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας ή από διοργανώσεις σωματείων, να το πω, με μεγαλύτερη σαφήνεια, όπου δεν περιλαμβάνονται οι διοργανώσεις αυτές στο επίσημο αγωνιστικό πρόγραμμα της ομοσπονδίας. Διευκολύνουμε, δηλαδή, τη διοργάνωση και αδειοδότηση αυτών των δρομικών αθλητικών δραστηριοτήτων. Απαλείφουμε χρονοβόρα διοικητικά εμπόδια, όπως είναι η πιστοποίηση των αρμόδιων φορέων διοργάνωσης από τη Γενική Γραμματεία Αθλητισμού ή άδεια της οικείας ομοσπονδίας.

Θέλουμε να αναπτυχθεί, δυναμικότερα, ο αθλητισμός αναψυχής, διότι θέλουμε, με κάθε τρόπο, να εμπλακούν όσο το δυνατόν περισσότεροι Έλληνες πολίτες στην αθλητική οικογένεια. Ενισχύουμε, με αυτόν τον τρόπο και τον αθλητικό τουρισμό.

Άρθρα 15 έως 17. Απαγορεύουμε τη συμμετοχή ανώνυμης αθλητικής εταιρείας, σε αθλητικές διοργανώσεις, χωρίς την κατάθεση εγγυητικής επιστολής τραπέζης. Μέχρι τώρα, προβλέπαμε μόνο αφαίρεση βαθμών, αλλά δεν εφαρμοζόταν από τα αρμόδια όργανα της ομοσπονδίας. Με τη διαιώνιση αυτής της πρακτικής, νοθεύεται ο ανταγωνισμός και υπάρχει κίνδυνος μιας ντε φάκτο κατάργησης στο μέλλον, της υποχρέωσης προσκόμισης εγγυητικής επιστολής. Η κατάθεση της εγγυητικής επιστολής θωρακίζει τον υγιή ανταγωνισμό και εγγυάται, κατ’ ελάχιστον, την εκπλήρωση των υποχρεώσεων των ανωνύμων εταιρειών, απέναντι σε εργαζόμενους, αθλητές και προπονητές. Διαφωνείτε με αυτό; Φαντάζομαι πως όχι. Δηλαδή, θέλουμε ή θέλετε, γιατί εμείς δεν θέλουμε, είναι ξεκάθαρο, αλλά εσείς θέλετε να υπάρχει παρανομία; Θέλετε να επιτρέπουμε τον αθέμιτο ανταγωνισμό; Θέλουμε, μέσα από όλη αυτή διαδικασία να εθελοτυφλούμε και μετά να μένουν απλήρωτοι αθλητές, προπονητές, εργαζόμενοι; Σαφώς και όχι. Είναι ο μόνος τρόπος, που μπορεί να καλύψει όλο αυτό το κενό.

Και πάμε στο άρθρο 18. Ενισχύουμε θεσμικά το Μητρώο Αθλητικών Φορέων. Με το Μητρώο, νοικοκυρέψαμε το Αθλητικό Μητρώο, το αθλητικό οικοδόμημα της χώρας μας. Ξεκινήσαμε, με δυσκολίες και αντιδράσεις. Όμως, πλέον όλοι και εσείς, μέσα σας το βλέπετε, το παραδέχεστε, παρά τα αρνητικά σχόλια και τις καταψηφίσεις, που είχατε κάνει το προηγούμενο διάστημα, στα προηγούμενα νομοθετήματα. Βλέπετε ότι υπάρχει μια τάξη, υπήρξε ένα νοικοκύρεμα. Το ενισχύουμε, ακόμα περισσότερο. Κρίνεται σκόπιμο να προβλεφθεί προθεσμία, για την καταχώριση και υποβολή των υποχρεωτικών στοιχείων από τους αθλητικούς φορείς στο Μητρώο Φορέων της Γενικής Γραμματείας Αθλητισμού ή «μεγάλο Μητρώο», όπως λέγεται και προβλέπεται η ύπαρξη κυρώσεων για τον αθλητικό φορέα, που αμελεί την εν λόγω υποχρέωσή του. Ναι, συμφωνούμε, με την πρόταση, να δώσουμε λίγο περισσότερο χρόνο. Θα προβλέψουμε ικανό μεταβατικό χρόνο. Δεν θα ισχύσει αμέσως από τη δημοσίευση. Θα δώσουμε τον απαραίτητο χρόνο, όπως το κάναμε και με τα σωματεία.

 Πάμε στο άρθρο 20. Δυναμώνουμε την «Εθνική Πλατφόρμα Αθλητικής Ακεραιότητας», την λεγόμενη «Ε.Π.ΑΘΛ.Α.». Ορίζουμε η «Ε.Π.ΑΘΛ.Α.», που διαθέτει την τεχνογνωσία να συντονίζει και να επιβλέπει προγράμματα πιστοποίησης, πάνω σε θέματα αθλητικής ακεραιότητας και ειδικότερα στην αντιμετώπιση της χειραγώγησης αθλητικών αγώνων.

Πάμε στο άρθρο 21. Θωρακίζουμε και άλλο το σύστημα αξιολόγησης των αθλητικών ομοσπονδιών. Πριν από τρία χρόνια, θεσμοθετήσαμε, δεν θεσμοθετούμε τώρα, ούτε ψαχνόμαστε να θεσμοθετήσουμε. Έχουμε θεσμοθετήσει το πρόγραμμα «ΧΙΛΩΝ». Ένα σύστημα αξιολόγησης των ομοσπονδιών, με διαφανή, μετρήσιμα και αντικειμενικά κριτήρια. Βάσει αυτής της αξιολόγησης, κατανέμεται η κρατική χρηματοδότηση και θέλω να πω, για πολλοστή φορά, ότι πριν από κάθε διαδικασία εφαρμογής του «ΧΙΛΩΝ», έχουν υπάρξει συναντήσεις με εκπροσώπους όλων των ομοσπονδιών. Έχουν ακουστεί διαφορετικές προτάσεις, διαφορετικές προσεγγίσεις και πάρα πολλά από αυτά, που ακούστηκαν, υιοθετήθηκαν.

Τώρα, ενισχύουμε περαιτέρω θεσμικά τον «ΧΙΛΩΝ». Προσδιορίζουμε ότι η κρατική χρηματοδότηση προς τις αθλητικές ομοσπονδίες αφορά τόσο την τακτική ετήσια επιχορήγησή τους όσο και την ενίσχυσή τους από τον μόνιμο μηχανισμό χρηματοδότησης, μέσω της φορολογίας των κερδών των παικτών των τυχερών παιγνίων. Βελτιώνουμε τις διαδικασίες, για την ετήσια τακτική επιχορήγηση των ομοσπονδιών, η οποία θα καθορίζεται στη βάση αντικειμενικών δεδομένων, σύμφωνα με τις γενικές αρχές του Συμβουλίου της Ευρώπης. Για την καλύτερη διακυβέρνηση στον αθλητισμό.

Πολλοί αναφερθήκατε στα κριτήρια. Τα κριτήρια και οι συντελεστές βαρύτητας είναι γνωστά στην αθλητική κοινότητα. Έχουν ανακοινωθεί δημόσια. Έχει προηγηθεί διαβούλευση με τις ομοσπονδίες και έχει υπάρξει συμφωνία σε πολύ - πολύ μεγάλο ποσοστό από την πλειονότητα των ομοσπονδιών και βεβαίως, βελτιώνουμε συνεχώς το σύστημα αυτό, κάτι που θα έπρεπε να επικροτείτε. Διότι, πλέον, η επιχορήγηση δεν δίνεται, με βάση τις συμπάθειες ή αντιπάθειες, βάσει φίλων ή μη, βάσει κομματικών κριτηρίων. Τολμήσαμε και εφαρμόζουμε ένα αντικειμενικό, διαφανές και αξιοκρατικό σύστημα. Το ίδιο κάναμε και με την κατανομή των προπονητών, που αποσπούμε από το Υπουργείο Παιδείας. Το ίδιο κάνουμε σε κάθε ομοσπονδία, με κάθε ομοσπονδία, χωρίς καμία διάκριση. Ακούστηκαν εχθές ότι κακώς προσμετράμε τη φορολόγηση του «Στοιχήματος». Γιατί, δεν είναι συγκεκριμένο ποσό; Δεν είναι χρήματα, τα οποία μπαίνουν στα ταμεία των ομοσπονδιών; Είναι κάτι άλλο; Αυτός ο διαχωρισμός εμένα με ξεπερνά. Πιστέψτε με. Δεν μπορώ να καταλάβω τη διαφοροποίηση, όταν τα χρήματα προέρχονται από διαφορετικές πηγές, όταν μέχρι πρότινος ζητούσαμε μόνο μία πηγή. Η συγκεκριμένη Κυβέρνηση, επί Κυριάκου Μητσοτάκη, δημιούργησε από το μηδέν τη δεύτερη πηγή χρηματοδότησης αθλητικής οικογένειας και αντί να την επικροτείτε, την καταγγέλλετε κιόλας. Είναι πραγματικά αστείο. Πιστέψτε με, δεν μπορώ να το καταλάβω, με ξεπερνά. Όταν μέχρι και σήμερα, έχουν δοθεί 304 εκατομμύρια ευρώ στον αθλητισμό. Πρόκειται να δώσουμε τις επόμενες ημέρες άλλα 66 εκατομμύρια και αντί για να ακουστεί μισή καλή κουβέντα, για κάτι το οποίο δεν τολμήσατε να κάνετε, όσοι τουλάχιστον είχατε κυβερνήσει ή προέρχεστε από Κόμματα, που είχαν κυβερνήσει, αντί να πείτε ένα μεγάλο ευχαριστώ, προερχόμενοι ή έστω υπηρετώντας τον αθλητισμό από τη θέση του αρμοδίου στο Κόμμα, που ο καθένας μιλάει και εκπροσωπεί, ακούμε και κριτική γι’ αυτό το θέμα. Εμείς, λοιπόν, συνεχίζουμε να ενισχύουμε τον αθλητισμό και επειδή ποτέ στα χρονικά, καμία κυβέρνηση, ακόμα και την περίοδο των Ολυμπιακών Αγώνων, δεν έδωσαν περισσότερα χρήματα, με διαφάνεια και στον ερασιτεχνικό, αλλά και στον επαγγελματικό αθλητισμό, όπως και σε μεγάλες διοργανώσεις, όπως οι «Παράκτιοι Μεσογειακοί Αγώνες», όπως το «Ράλλυ Ακρόπολις», που σήμερα μάλιστα, παρουσιάσαμε στο Διόνυσο, κάτω από την Ακρόπολη, τα 70 χρόνια «Ράλλυ Ακρόπολις».

Διοργανώσεις παγκόσμιας εμβέλειας, αφού για 10 χρόνια ο Ποδηλατικός Γύρος δεν είχε πραγματοποιηθεί, στη χώρα μας, 8 χρόνια είχε να πραγματοποιηθεί το Ράλι Ακρόπολις σε επίπεδο WRC ή οι Παράκτιοι Μεσογειακοί Αγώνες, που δεν έχουν καμία σχέση οργανωτικά και σε επίπεδο εμβέλειας, αυτοί που διοργανώθηκαν στην Πάτρα, πριν δυόμισι με τρία χρόνια, σε σύγκριση με αυτούς, που διοργανώνουμε, στο Ηράκλειο, το Σεπτέμβρη του 2023.

Όλα αυτά κατακρίθηκαν, πράγμα το οποίο με εξέπληξε. Παρ’ όλα αυτά, ο καθένας παρακολουθεί και βγάζει τα συμπεράσματά του. Είναι δύσκολο να αναγνωρίσετε τη δουλειά, που έχει γίνει όλα αυτά τα χρόνια, στο χώρο του αθλητισμού, ωστόσο, εμείς θα συνεχίσουμε και θα παλέψουμε για το καλύτερο μέχρι και την τελευταία μέρα, που θα έχουμε την ευθύνη της διακυβέρνησης του τόπου.

Στα άρθρα 22 και 24, για τις αγωνιστικές διακρίσεις αθλητών, για το έτος 2022 και για το πετρέλαιο θέρμανσης στις κολυμβητικής δεξαμενές, νομίζω ότι συμφωνούμε όλοι. Τέλος, να σας ενημερώσω ότι σήμερα, αργά ή το αργότερο αύριο το πρωί, θα καταθέσουμε και νέες διατάξεις, που αφορούν, πρώτον, στην αξιοποίηση του χιονοδρομικού κέντρου της Βασιλίτσας στα Γρεβενά. Κάποια ζητήματα διακριθέντων αθλητών, που μπορέσαμε να συνδεθούμε και με το Υπουργείο Εσωτερικών και με το Υπουργείο Οικονομικών, γιατί όπως γνωρίζετε, δεν είναι δική μας αρμοδιότητα.

Τη συμμετοχή των διαιτητών στα καταστατικά όργανα της ΕΠΟ, σε εφαρμογή της ολιστικής μελέτης FIFA – UEFA, ένα πάγιο αίτημα της ποδοσφαιρικής κοινότητας, που επιδίωκε ένα υγιές και καθαρότερο πρωτάθλημα. Τέλος, γίνεται προσπάθεια για καταβολή αποζημίωσης στους αξιολογητές του μητρώου, στελέχη και υπάλληλοι του Υπουργείου Αθλητισμού και γίνεται προσπάθεια, διότι δεν είναι μόνο αρμοδιότητα η διάταξη αυτή του Υπουργείου Αθλητισμού, αλλά και άλλων συναρμόδιων Υπουργείων, που έχουν τις ενστάσεις, αλλά ελπίζω, μέχρι τελευταία στιγμή, να προλάβουμε να γεφυρώσουμε τις διαφορές μας. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ, κύριε Υπουργέ. Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων:

Ο Εισηγητής της Πλειοψηφίας, κ. Ιωάννης Πασχαλίδης, έχει ψηφίσει υπέρ.

Ο Εισηγητής της Μειοψηφίας, κ. Αθανάσιος Μωραΐτης, δεν μετείχε της ψηφοφορίας.

Ο Ειδικός Αγορητής του Κινήματος Αλλαγής, κ. Δημήτριος Κωνσταντόπουλος, επιφύλαξη.

Ο Ειδικός Αγορητής του Κ.Κ.Ε., κ. Εμμανουήλ Συντυχάκης, επιφύλαξη.

Ο Ειδικός Αγορητής της Ελληνικής Λύσης, κ. Κωνσταντίνος Μπούμπας, επιφύλαξη.

Η Ειδική Αγορήτρια του ΜέΡΑ25, κυρία Σοφία Σακοράφα, επιφύλαξη.

Όπως προκύπτει, από τις τοποθετήσεις των Εισηγητών και των Ειδικών Αγορητών, τα άρθρα 1 έως 26 γίνονται δεκτά, ως έχουν, κατά πλειοψηφία.

Επίσης, γίνεται δεκτό και το ακροτελεύτιο άρθρο και το σχέδιο νόμου γίνεται δεκτό και στο σύνολό του.

Συνεπώς, το σχέδιο νόμου του Υπουργείου Πολιτισμού και Αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κοντογεώργος Κωνσταντίνος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Τζηκαλάγιας Ζήσης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Κασιμάτη Ειρήνη (Νίνα), Μάρκου Κωνσταντίνος, Μωραΐτης Αθανάσιος (Θάνος), Σκουρολιάκος Παναγιώτης (Πάνος), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 16.40΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**